Wanita Diperkosa 3 Lelaki Ketika Dikuarantin Sendirian Di Bangunan Sekolah

Seorang wanita diperkosa sekumpulan lelaki di sekolah di tempat mangsa dikuarantin semalaman oleh polis di Rajasthan, India.

Insiden itu berlaku pada 23 April lalu ketika mangsa mencari perlindungan di balai polis setelah berjalan jauh untuk pulang ke kampung.

Polis kemudian menempatkan wanita itu di sebuah bangunan sekolah di mana mangsa diperkosa oleh tiga lelaki.

“Tiga suspek terbabit telah ditahan dan dihantar ke penjara,” kata pegawai penyiasat Polis Daerah Rajasthan, Timbalan Superintendan Parth Sharma.

Mangsa berusia 40-45 tahun berkata, dia sebelum itu sudah beberapa hari berjalan dari Sawai Madhopur sebelum tiba di daerah itu di mana dia telah diperkosa.

Sharma berkata, wanita itu dihantar ke sebuah pusat kuarantin tempatan untuk menjalani ujian saringan Covid-19.

“Kami tak tahu berapa lama dia berada di luar, dengan siapa dia bersetnuhan dan keputusan ujian saringannya masih belum diketahui,” katanya sambil menambah seorang pegawai polis junior telah digantung ekoran dari insiden itu.

Dalam pada itu, Suruhanjaya Kebangsaan bagi Hal Ehwal Wanita India melaporkan perintah berkurung menyaksikan peningkatan kes keganasan terhadap wanita dan kanak-kanak di negara itu.


Sabah Setuju SUKMA Ditunda

KOTA KINABALU: Kementerian Belia dan Sukan Sabah bersetuju agar temasya Sukan Malaysia (Sukma) 2020 di Johor, Julai depan, ditunda ke tahun depan.

Temasya dwi tahunan itu sepatutnya dijadualkan pada 11 hingga 19 Julai depan namun Menteri Belia dan Sukan Malaysia, Datuk Seri Reezal Merican, hari ini, mengumumkan penundaannya ke satu tarikh yang akan diumumkan nanti.

Menteri Belia dan Sukan Sabah, Phoong Jin Zhe berkata, keputusan itu dimaklumkan kepada Menteri Belia dan Sukan Malaysia, Datuk Seri Reezal Merican, dalam mesyuarat Jawatakuasa Tertinggi SUKMA bersama Exco-Exco negeri lain yang dibuat secara ‘video conferencing’, hari ini.

“Saya mewakili Sabah bersetuju bahawa SUKMA Johor 2020 ditangguhkan ke tahun depan 2021,” katanya menerusi hantaran di Facebook beliau, sebentar tadi.

Phoong turut berkongsi pengalamannya bermesyuarat secara atas talian yang disifatkan sebagai sesuatu yang luar biasa.

“Adalah satu pengalaman yang agak luar biasa mengadakan mesyuarat ‘online’ ekoran perintah kawalan pergerakan bagi menyekat penularan wabak #Covid19,” katanya.

Terdahulu, Phoong turut memberitahu seramai 350 hingga 400 atlet daripada Sabah akan bertanding di temasya yang sepatutya diadakan secara dwi tahunan itu.

Dalam perkembangan lain, semua atlet Sabah dinasihatkan supaya mengekalkan tahap kecergasan masing-masing walaupun terpaksa melakukan latihan di kediaman masing-masing berikutan Perintah Kawalan Pergerakan (KPK) ketika ini.

Phoong, sekiranya ada atlet yang tidak mencapai tahan kecergasan sepatutnya, pihaknya mungkin akan menilai semula penyertaan atlet dan jurulatih terbabit.

“Nasihat saya kepada semua atlet Sabah, teruskan latihan di rumah, disiplinkan diri untuk teruskan latihan yang telah diberikan oleh jurulatih masing-masing dalam tempoh PKP ini,” katanya ketika dihubungi, di Kota Kinabalu, hari ini.

Phoong berkata, semua atlet negeri itu masih meneruskan latihan di rumah dengan mengikuti senarai program latihan yang disediakan jurulatih masing-masing.

“Saya juga menyarankan semua jurulatih agar terus memantau atlet mereka menerusi panggilan video bagi,” katanya.

Sementara itu, beliau berkata belum ada atlet Sabah yang disahkan menghidap Covid-19, namun pihaknya akan terus menjalankan pemantauan.

“Pasukan yang telah menjalankan latihan atau penyertaan kejohanan di luar negara sebelum ini juga telah dinasihatkan untuk ‘self- quarantine’ di rumah selama 14 hari,” katanya.


17 Jenis Barangan Kawalan Harga Sempena Krismas Di Sabah

KOTA KINABALU, 23 Dis: Kementerian Perdagangan Dalam Negeri dan Hal Ehwal Pengguna (KPDNHEP) Sabah menyenaraikan 17 jenis barangan bagi pelaksanaan Skim Harga Maksimum Musim Perayaan (SHMMP) Krismas 2019 berkuatkuasa daripada 22 hingga 31 Dis ini.

Pengarah KPDNHEP Sabah Georgie Abas berkata ia berbeza daripada Semenanjung kerana hanya Sabah, Sarawak  dan Labuan yang turut menyenaraikan kepak ayam sebagai barangan dalam harga terkawal.

“Harga maksimum ini juga dilaksanakan di pasar-pasar, kedai runcit dan jika barangan yang terkawal itu tidak mempunyai tanda harga merah jambu atau harga lebih mahal, aduan boleh dibuat melalui sembilan saluran termasuk aplikasi Whatsapp,” katanya.

Beliau berkata demikian kepada pemberita selepas majlis pelancaran dan tinjauan skim harga itu peringkat negeri di Pasar raya Everise, Imago di sini hari ini.

Georgie berkata hampir 200 pegawai penguatkuasa akan memantau sepanjang tempoh skim itu dilaksanakan bagi memastikan harga maksimum itu dipatuhi.

Katanya, penentuan harga itu diadakan selepas perbincangan antara setiap pihak yang terlibat bagi memastikan pelaksanaan skim itu akan memberi manfaat kepada peniaga dan pengguna.

Perincian barangan terlibat ialah ayam hidup; ayam standard (disembelih dan dibersihkan berserta kaki, kepala, hati dan hempedal atau mana-mana bahagiannya); ayam super (disembelih dan dibersihkan tanpa kaki, kepala, hati dan hempedal); ayam belanda import; kepak ayam; daging kambing dan bebiri import bertulang;telur ayam gred A (berat di antara 65.0 gram hingga 69.9 gram sebiji).

Telur ayam gred B (berat di antara 60.0 gram hingga 64.9 gram sebiji); telur ayam gred C (berat di antara 55.0 gram hingga 59.9 gram sebiji); lada benggal hijau; tomato, kubis bulat import (Indonesia dan China tidak termasuk kubis Beijing); cili merah; ubi kentang import (China); daging babi (perut)(harga maksimum di Sabah, Sarawak dan Labuan sahaja); daging babi (daging dan lemak) (harga maksimum di Sabah, Sarawak dan Labuan sahaja) dan babi hidup (kawalan di peringkat ladang sahaja).

Dalam perkembangan lain, Georgie berkata KPDNHEP kini sedang dalam proses untuk menyerahkan surat setuju terima kepada beberapa penerima berhubung pembekalan dan pembayaran petrol dan diesel bersubsidi di kawasan pedalaman Sabah.

Baru-baru ini, media melaporkan Ketua Pemuda Pakatan Harapan Sabah Raymond Ahuar membuat laporan ke Suruhanjaya Pencegahan Rasuah Malaysia berhubung dakwaan salah guna kuasa dalam pembekalan minyak bersubsidi khususnya di kawasan Pensiangan dan Pagalungan yang menggunakan bot sebagai pengangkutan utama penduduknya.


Jangkitan Covid-19 Dijangka Tamat 6 Hingga 9 Bulan

KUALA LUMPUR: Vaksinasi dijangka menjadi titik penamatan jangkitan Covid-19 dalam negara dalam tempoh enam hingga sembilan bulan.

Ketua Pengarah Kesihatan Tan Sri Dr Noor Hisham Abdullah berkata, vaksinasi memberikan perlindungan dalaman manakala kepatuhan kepada prosedur operasi standard (SOP) serta tindakan kesihatan awam menyediakan perlindungan luaran.

“Peringkat awal kita menggunakan dua strategi iaitu perlindungan dalaman dan luaran.

“Jika dijangkiti, kita harap vaksin antibodi yang dijana akan memutuskan jangkitan dalam tubuh.

“Kaedahnya kita akan gunapakai dalam enam hingga sembilan bulan lagi sehingga mencapai imuniti kelompok,” katanya dalam sesi libat urus media kali keempat menerusi sidang maya, hari ini.

Menurutnya, sekiranya negara berjaya mencapai 70 peratus imuniti kelompok iaitu 23.6 juta daripada 32 juta penduduk Malaysia mendapat vaksinasi, ia dijangka dapat memutuskan rantaian Covid-19 dalam negara.

Dr Noor Hisham berkata, empat vaksin kini masih dalam penilaian Bahagian Regulatori Farmasi Negara (NPRA) termasuk satu dos suntikan vaksin Johnson & Johnson.

“Vaksin ini hanya sekali suntikan saja dan penting digunakan kepada kumpulan tertentu terutama di pedalaman,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gagal seludup hasil laut

Kudat: Pasukan Polis Marin (PPM) menahan seorang juragan kapal nelayan dan merampas pelbagai hasil laut bernilai tinggi, dipercayai cuba diseludup ke negara jiran melalui perairan daerah ini, malam tadi.

Lelaki terbabit ditahan sepasukan anggota PPM Kudat yang menaiki bot tempur RH 50 ketika menjalankan tugasan Op Gelora di perairan Tanjung Kapor di sini, jam 9.30 malam.

Pemangku Komander PPM Wilayah 4, Superintendan Abd Nasir Othman, berkata kapal nelayan terbabit ditahan untuk pemeriksaan selepas didapati dalam keadaan mencurigakan.

Katanya, pemeriksaan ke atas kapal itu menemui 38 bekas polisterin berisi timun laut (balat) seberat 570 kilogram (kg), 21 kotak mengandungi 210kg kima, 88 kotak polisterina kima sejuk beku seberat 1,760kg dan satu polisterina berisi 10kg sotong.

“Juragan mengakui barangan terbabit untuk diseludup keluar ke Pulau Balabac di Filipina.

“Berikutan itu, suspek dan barang rampasan yang semuanya dianggarkan bernilai RM142,200 dibawa ke pangkalan PPM Kudat untuk tindakan lanjut dan kes disiasat mengikut Akta Perikanan 1985,” katanya menerusi kenyataan hari ini.- Berita Harian


GRS Tanpa Penyertaan BN & PAS

KOTA KINABALU: Gabungan Rakyat Sabah (GRS) kini secara rasmi terdiri daripada Bersatu, Parti Bersatu Sabah (PBS), Parti Solidariti Tanah Airku (Star) dan Parti Progresif Sabah (SAPP) tanpa penyertaan Barisan Nasional (BN) dan Pas.

BN Sabah terdiri daripada Umno, MCA, MIC dan Parti Bersatu Rakyat Sabah (PBRS).

Pengerusi GRS Datuk Hajiji Noor berkata, BN hanya akan menjadi rakan kerjasama gabungan politik itu dalam mentadbir kerajaan Sabah, manakala kerjasama dengan Pas adalah melalui Perikatan Nasional (PN).

“Jadi kita berharap dengan gabungan ini, satu kestabilan politik Sabah akan dapat kita harapkan untuk kepentingan perpaduan dan kerjasama parti yang ada,” kata Hajiji yang juga Ketua Menteri Sabah pada sidang media di sini, hari ini.

Terdahulu, beliau mempengerusikan Mesyuarat Ahli Jawatankuasa Penaja GRS, yang turut dihadiri Presiden PBS Datuk Seri Dr Maximus Ongkili, Presiden Star Datuk Dr Jeffrey Kitingan dan Presiden SAPP Datuk Yong Teck Lee.

Ahad lalu (13 Mac), Hajiji dilaporkan berkata, Jabatan Pendaftaran Pertubuhan (RoS) meluluskan pendaftaran GRS sebagai badan gabungan parti politik rasmi di negeri itu.

Pada Pilihan Raya Negeri (PRN) Sabah ke-16 (26 Sept 2020), GRS yang ketika itu bukan gabungan rasmi, membentuk kerajaan Sabah setelah menguasai 38 kerusi Dewan Undangan Negeri apabila PN memenangi 17 kerusi (Bersatu 11 kerusi dan Star 6 kerusi), BN (14 kerusi) dan PBS (7 kerusi).

Pada 9 Jan tahun lalu, parti yang membentuk GRS itu menandatangani memorandum persefahaman (MoU) bagi mengekalkan kerjasama selain, menolak campur tangan luar yang cuba menggugat gabungan tersebut.

Sementara itu, Hajiji berkata, semua parti komponen GRS akan menggunakan logo dan bendera rasmi gabungan itu pada Pilihan Raya Umum ke-15 (PRU15) akan datang.

Mengulas mengenai parti yang berhasrat menyertai GRS, beliau berkata, sebuah jawatankuasa dibentuk bagi menilai permohonan parti lain untuk bersama-sama GRS, antaranya Pertubuhan Kebangsaan Sabah Bersatu (USNO) yang membuat permohonan itu sejak tahun lalu.

Ditanya mengenai impak situasi politik di Semenanjung kepada Sabah, Hajiji berkata, perkembangan yang berlaku di Semenanjung terutama ketika PRN Melaka dan PRN Johor baru-baru ini, dilihat tidak memberi impak besar kepada politik Sabah.

“Politik ini ada macam-macam kemungkinan, saya melihat apa berlaku di Semenanjung, di Melaka dan Johor, saya fikir tidak sama dengan keadaan politik di Sabah,” katanya yang turut mengumumkan barisan

Timbalan Pengerusi: Datuk Seri Dr Maximus Ongkili, Datuk Dr Jeffrey Kitingan dan Datuk Yong Teck Lee.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penyakit Seperti Influenza Meningkat

KUALA LUMPUR: Kejadian wabak penyakit seperti influenza (ILI) ketika ini dalam keadaan terkawal walaupun wujud peningkatan di 10 negeri dan Wilayah Persekutuan Kuala Lumpur serta Putrajaya, sejak hujung tahun lalu.

Negeri dikesan berlaku peningkatan ILI ialah Kedah, Negeri Sembilan, Melaka, Selangor, Perak, Johor, Pahang, Pulau Pinang, Terengganu dan Sarawak.

Ketua Pengarah Kesihatan, Datuk Dr Noor Hisham Abdullah, berkata peningkatan ILI dikesan menerusi analisis semasa bagi pola aktiviti influenza membabitkan kadar perundingan kes ILI dan kemasukan pesakit ke wad dengan jangkitan pernafasan akut teruk (SARI) daripada pelbagai lokasi sentinel di seluruh negara.

“Pengawasan influenza makmal dijalankan Institut Penyelidikan Perubatan (IMR) dan Makmal Kesihatan Awam Kebangsaan (MKAK) Sungai Buloh juga menunjukkan peningkatan pola aktiviti virus influenza dalam persekitaran.

“Tiada sebarang kelainan, perubahan atau mutasi pada penularan influenza ketika ini, sebaliknya ia sama seperti virus dilaporkan Pertubuhan Kesihatan Sedunia (WHO) di pelbagai negara tropika lain di Asia Tenggara, Asia Selatan, Amerika Tengah dan Amerika Selatan,” katanya.

Dr Noor Hisham turut mencadangkan mereka yang mempunyai gejala jangkitan influenza supaya berehat di rumah dan tidak mengunjungi tempat tumpuan awam atau bertemu orang lain.

Beliau berkata, jika perlu mengadakan pertemuan dengan orang lain, mereka dinasihat memakai penutup mulut dan hidung seperti ‘penutup mulut untuk pembedahan’ atau ‘penutup tiga lapis’.

Katanya, pemakaian penutup mulut dan hidung dengan cara betul memadai untuk mengelak penularan virus, malah orang ramai dinasihat mendapat rawatan segera di kemudahan kesihatan jika gejala berterusan atau bertambah teruk.

“Kita sentiasa bekerjasama dengan pelbagai agensi seperti Kementerian Pendidikan dan Jabatan Kebajikan Masyarakat (JKM) bagi memastikan jangkitan influenza di sekolah serta pusat jagaan kanak-kanak berupaya dicegah serta dikawal.

“Sesi perjumpaan ‘townhall’ (perbincangan umum) sedang dirancang bagi memastikan kesedaran jangkitan influenza dan langkah kawalan serta pencegahan dapat diambil secara berkesan.

“Perkongsian maklumat antara agensi juga diperkukuhkan. Orang ramai dan media dinasihat sentiasa mendapatkan maklumat terkini serta sahih mengenai situasi jangkitan influenza melalui saluran rasmi Kementerian Kesihatan,” katanya.


3 Suspek Pecah Kedai Serbaneka 24 Jam Di Sandakan Ditahan

SANDAKAN: Polis berjaya menahan tiga lelaki dipercayai suspek utama yang memecah masuk kedai 24 jam di Bandar Megah Jaya, di sini, Isnin lalu.

Semua suspek ditahan sepasukan polis daripada Bahagian Siasatan Jenayah Ibu Pejabat Polis Daerah (IPD) Sandakan di kawasan parit BDC, Jalan Buli Sim-Sim di sini, awal pagi tadi.

Sebelum ini, media melaporkan sebuah kedai 24 jam dipecah masuk dan menyebabkan pemilik kerugian kira-kira RM5,000.

Turut dirampas daripada suspek adalah dua bilah pisau, sebilah pisau kerambit dan satu paket plastik jernih disyaki syabu.

Ketua Polis Daerah Sandakan, Asisten Komisioner Mohd Azhar Hamin mengesahkan penahanan semua suspek.

Beliau berkata, siasatan awal juga mendapati mereka terbabit dengan beberapa kes jenayah curi, samun dan pecah rumah di daerah ini.

Kes disiasat mengukut Seksyen 457 Kanun Keseksaan, Akta Dadah Berbahaya 1952 dan Peraturan 11(1) Peraturan-peraturan Pencegahan dan Kawalan Penyakit Berjangkit. – BorneoToday


Wilayah Sabah: Tunggu Pengumuman Rasmi, Baru Komen – Bung Moktar

SANDAKAN: Timbalan Ketua Menteri Sabah, Datuk Seri Bung Moktar Radin ambil pendekatan tunggu dan lihat berhubung spekulasi pertukaran status negeri itu kepada wilayah Sabah.

Menurut Ahli Parlimen Kinabatangan itu, beliau perlu menunggu pengumuman rasmi sebelum membuat sebarang ulasan lanjut.

“Saya belum boleh komen sebab belum ada kenyataan rasmi yang ada cuma perkara yang ditularkan sahaja.

“Itu sebenarnya bukan perbincangan tetapi dalam ulasan Perdana Menteri seharusnya Sabah ini luas patut dipanggil wilayah itu saja,” jelasnya dalam sidang media selepas Majlis Taklimat Pembangunan Daerah Sandakan, di sini, pada Jumaat.

Perdana Menteri Tan Sri Muhyiddin Yassin dalam Majlis Makan Tengah Hari bersama kepimpinan Masyarakat di Kuching, Sarawak awal bulan ini menggunakan istilah wilayah Sarawak bagi menggantikan negeri.

Jelas beliau, Sarawak salah satu daripada tiga wilayah di Malaysia seperti yang termaktub dalam Perjanjian Malaysia 1963 (MA63). – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiga Lelaki Tempatan Ditahan, Rampas Daging Rusa

TAWAU: Tidak sempat merasa daging haiwan liar hasil pemburuan haram, tiga lelaki tempatan ditahan Jabatan Hidupan Liar (JHL), di Jambatan Putih, di sini hari ini.

Dalam kejadian pukul 9 pagi itu, JHL turut merampas daging lima ekor rusa yang sudah dikerat di beberapa bahagian.

Pegawai Jabatan Hidupan Liar (JHL) Tawau, Sailun Aris berkata, terdahulu, pihaknya berjaya menahan kenderaan pacuan empat roda yang dinaiki suspek antara 29 hingga 49 tahun itu berhampiran sebuah ladang di lokasi berkenaan.

“Hasil pemeriksaan dilakukan, kami berjaya menemukan daging haiwan berkenaan yang sudah dikerat kepada beberapa bahagian.

“Semua suspek gagal mengemukakan sebarang permit untuk membolehkan mereka memburu haiwan dilindungi itu,” katanya menerusi kenyataan media, hari ini.

Menurut Sailun, siasatan mendapati suspek memburu di kawasan hutan simpan sekitar Luasong.

“Bagaimanapun, tiada sebarang senjata api ditemukan ketika pemeriksaan dilakukan.

“Sehubungan itu, daging berkenaan dirampas dan semua suspek disiasat mengikut Enakmen Pemeliharaan Hidupan Liar 1997,” katanya.

Selain itu, semua suspek juga akan diserahkan kepada polis bagi kesalahan mengikut Peraturan 11 (1) Peraturan-Peraturan Pencegahan Dan Pengawalan Penyakit Berjangkit (Langkah-Langkah Di Dalam Kawasan Tempat Jangkitan) 2020 kerana ingkar Perintah Kawalan Pergerakan (PKP). – BorneoToday


Belum Masanya Untuk PKP Lagi

KUALA LUMPUR: Kerajaan tidak akan mengisytiharkan Perintah Kawalan Pergerakan (PKP) mahupun menguatkuasakan larangan merentas negeri atau daerah buat masa ini.

Menteri Kanan (Keselamatan) Datuk Seri Ismail Sabri Yaakob berkata, tiada keperluan lagi untuk perintah itu dilaksana mengambil kira situasi semasa Covid-19.

“Saya tahu ramai orang tunggu saya… PKP ke hari ini? Ramai yang nak tahu… tidak, kita (kerajaan) tidak akan mengisytiharkan PKP kerana jika kita tengok semalam, 287 kes baharu direkodkan yang 113 kes di Sabah itu, 35 daripadanya daripada Kluster Benteng yang ada dalam penjara.

“Sebanyak 129 di Kedah pula, 128 kes juga di dalam penjara, manakala kalau tengok di seluruh negara, di negeri-negeri lain hanya Selangor sahaja 31 kes dan itu belum sampai zon merah iaitu 40 kes. Negeri-negeri lain satu ke tiga kes sahaja.

“Perlis 0 kes; Johor, KL (Kuala Lumpur), Labuan, Pahang satu kes; Kelantan, Negeri Sembilan dua kes; Perak, Terengganu tiga kes… jadi kita tengok satu kes dua kes setiap negeri merupakan satu perkara yang tidak membimbangkan lagi,” katanya pada sidang media selepas mesyuarat khas MKN berkenaan Covid-19 di Putrajaya, hari ini.

Ismail Sabri berkata, mustahil untuk memastikan virus Covid-19 tiada dalam negara dan sekatan menyeluruh di seluruh negara juga tidak mungkin dilakukan hanya kerana satu dua kes di beberapa negeri.

“Saya sudah kata kita takkan ada kosong kes sebab virus ini masih ada. Kalau sebab satu dua kes kita nak ‘lock’ (sekatan), sampai bila-bila pun negeri-negeri ini tidak akan dibuka kerana PKP terus dikenakan,” katanya yang turut memberitahu tiada keperluan lagi untuk mengadakan larangan rentas negeri.

Menurutnya juga, sekatan hanya akan dilaksana di lokaliti yang disahkan zon merah, yang mana ketika ini hanya membabitkan empat daerah di Sabah yang dikenakan PKP Diperketatkan Bersasar (PKPDB).

“Contohnya di Selangor, kalau tiba-tiba kes tinggi, kita akan tengok kawasan yang dianggarkan merah, kita takkan ‘lockdown’ seluruh negeri itu,” katanya.

Semalam, negara merekodkan 287 kes Covid-19, menjadikannya jumlah kes harian tertinggi pernah dicatatkan setakat ini.

Semua kes itu membabitkan penularan tempatan.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Apa Langkah Sabah Seterusnya? Kekal Pembangkang Atau…

PELANTIKAN Presiden Parti Pribumi Bersatu Malaysia (BERSATU) Tan Sri Muhyiddin Yassin sebagai Perdana Menteri melegakan kemelut politik negara.

Dalam semua pihak menarik nafas lega, fokus perlu terarah kepada Kerajaan Negeri Sabah.

Sabah yang ditadbir Parti Warisan dengan rakan komponen UPKO, DAP dan PKR kini adalah pembangkang.

Kerajaan Sabah adalah pembangkang. Ini memandangkan pendirian mereka tidak menyatakan sokongan Perikatan Nasional.

Status pembangkang itu hanya pernah dipegang Sabah pada tahun 1994 ketika di bawah pentadbiran Parti Bersatu Sabah (PBS) – yang dikemudi oleh Ketua Menteri Sabah (ketika itu), Tan Sri Joseph Pairin Kitingan.

Bagi pemerhati politik Sabah, Saat Awang Damit, Ketua Menteri Sabah, Datuk Seri Mohd Shafie Apdal dilihat begitu teliti dalam membuat keputusan sama ada mahu kekal bersama DAP-PKR sebagai pembangkang; atau menyokong Presiden Bersatu itu sebagai Perdana Menteri.

“Saya melihat Datuk Seri Mohd Shafie sedang meneliti. Jika beliau beri sokongan kepada Muhyiddin, Kabinet Sabah perlu dirombak… Beliau perlu menggugurkan ADUN DAP dan PKR daripada kabinentnya.

“Sebaliknya Mohd Shafie memasukkan ADUN dari Bersatu (sembilan) dan Star (tiga) dalam kabinet negeri Sabah memandangkan Bersatu dan Star memberi sokongan kepada Tan Sri Muhyiddin,” katanya.

Percaturan Mohd Shafie juga sudah pasti akan mengambil kira tindakan kemungkinan ada ADUN daripada Warisan yang bersedia untuk lompat parti.

Menurut Saat yang juga Pensyarah Fakulti Kemanusiaan dan Sains Sosial, Universiti Malaysia Sabah (UMS), percaturan itu diambil kira Mohd Shafie selepas melihat tindakan ADUN lompat parti ketika beliau ‘berperang’ mendapatkan sokongan ADUN untuk menubuhkan kerajaan negeri pada PRU14.

Sementara itu, seorang lagi penganalisis politik Sabah, Mohd Raheezal Shah berkata, selepas pelantikan Muhyiddin, semua pihak kini tertumpu kepada lanskap politik Negeri Di Bawah Bayu itu.

Tambah Saat, Muhyiddin dan Mohd Shafie mempunyai hubungan rapat ketika dalam UMNO dan kedua-dua mereka antara yang disingkirkan daripada parti itu kerana mempersoalkan kepimpinan Datuk Seri Najib Tun Razak mengenai skandal 1Malaysia Development Berhad (1MDB).

“Saya percaya mereka adalah kawan dan boleh selesaikan perkara ini. Tetapi mungkin juga Muhyiddin menerima tekanan daripada BERSATU Sabah supaya tidak bekerjasama dengan Warisan atau sebaliknya,” katanya yang menambah hubungan Warisan dan BERSATU Sabah tidaklah seakrab komponen lain.

Sehingga saat ini, Mohd Shafie tidak ada mengeluarkan sebarang kenyataan.

Malah tinjauan di Pejabat Pembangunan Negeri Sabah juga berjalan seperti biasa. Apapun, tumpuan kini terarah kepada pendirian Sabah sama ada mahu bersama Kerajaan Pusat atau kekal sebagai pembangkang.


COVID-19: 8 Individu PUI Di Sabah Dikenakan Tindakan

KOTA KINABALU: Seramai lapan individu dalam siasatan (PUI) atau kontak rapat pesakit COVID-19 di Sabah dikenakan tindakan undang-undang kerana tidak mematuhi arahan kuarantin di rumah selama 14 hari.

Pengarah Kesihatan Negeri, Datuk Dr Christina Rundi, berkata lapan individu terbabit masing-masing tiga dari Papar dan lima dari Tawau dengan kesemua mereka dikenakan tindakan mengikut Seksyen 15 (1) Akta Pencegahan dan Pengawalan Penyakit Berjangkit 1988.

Seksyen itu memperuntukkan kuasa kepada mana-mana pegawai untuk memerintahkan individu diasingkan di rumah dan dikehendaki mematuhi segala perintah yang ditetapkan.

Kegagalan untuk mematuhi perintah itu boleh menyebabkan individu berkaitan berdepan dengan hukuman di bawah Seksyen 24 akta berkenaan yang memperuntukkan hukuman penjara dua tahun atau denda atau kedua-keduanya sekali.

“Jabatan Kesihatan Negeri Sabah (JKNS) ingin mengingatkan semua individu terbabit (dengan arahan kuarantin di rumah) wajib mengikut arahan dan jika ingkar boleh disabitkan kesalahan di bawah akta berkenaan,” katanya dalam kenyataan, di sini.

Dalam pada itu, Dr Christina berkata seramai 4,022 orang diletakkan di bawah kuarantin di rumah setakat 6 petang semalam, dan daripada jumlah itu, seramai 3,790 orang masih dalam pemerhatian JKNS manakala selebihnya atau 232 orang tamat tempoh kuarantin selama 14 hari.

Beliau berkata, seramai 553 orang ditempatkan di 13 Pusat Kuarantin di sembilan daerah di Sabah, dan enam daripadanya sudah dibenarkan pulang ke rumah masing-masing.

Pusat Kuarantin itu termasuk Asrama Harrington di Kota Kinabalu; Rumah Rehat dan Kem Bina Negara Kundasang di Ranau; Felda Resident Sahabat dan Plasma Inn Station MPOB di Lahad Datu; Rumah Rehat Kinabatangan; Institut Perguruan Tawau; dan Projek Perumahan Rakyat Batu Puteh di Sandakan.

Mengulas video kakitangan Hospital Lahad Datu yang menjahit sendiri peralatan pelindungan diri (PPE) yang tular di media sosial, Dr Christina berkata, ia adalah usaha inovatif kakitangan hospital sementara menunggu bekalan PPE sampai ke hospital mereka.

“Ini bukan bermaksud JKNS gagal melakukan perolehan untuk peralatan ini atau ketidakprihatinan kerajaan negeri mahupun kerajaan Persekutuan,” jelasnya.

Semalam, Menteri Kesihatan dan Kesejahteraan Rakyat Sabah, Datuk Frankie Poon menjelaskan bahawa kekurangan PPE adalah disebabkan oleh masalah bekalan dan bukannya kekangan kewangan. – BERNAMA


COVID-19: Rekod Tertinggi 25 Kematian, 2,712 Kes Baharu

PUTRAJAYA: Malaysia catat kes kematian tertinggi disebabkan oleh COVID-19 hari ini iaitu sebanyak 25 kes.

Ketua Pengarah Kesihatan, Tan Sri Dr Noor Hisham Abdullah, berkata pertambahan kes kematian itu menjadikan jumlah kumulatif kes kini sebanyak 1,030 kes.

Bagi kes baharu, Dr Noor Hisham berkata sebanyak 2,712 kes dilaporkan hari ini dan Selangor kekal mencatatkan kes harian tertinggi iaitu 1,013 kes.

“Ia diikuti Johor dengan 426 kes baharu dan Kuala Lumpur, 212 kes. Hingga kini seramai 227 kes sedang dirawat di Unit Rawatan Rapi (ICU) dan 103 daripadanya memerlukan bantuan pernafasan,” katanya hari ini menerusi Facebook.

Dalam pada itu, Dr Noor Hisham memaklumkan hingga jam 12 tengah hari tadi, seramai 5,320 kes sembuh dilaporkan menjadikan jumlah keseluruhan kes pulih di negara ini sebanyak 235,082 kes.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gempa Lombok: Dua rakyat Malaysia terkorban dibawa pulang hari ini

JAKARTA – Seorang lagi rakyat Malaysia yang terbunuh dalam kejadian gempa di Lombok semalam dikenali sebagai Lim Sai Wah.

Bagaimanapun, identiti lengkap wanita itu masih belum diperoleh setakat pukul 6 pagi ini.

Menurut Timbalan Duta Besar Malaysia ke Indonesia, Zamshari Shaharan, tujuh warganegara Malaysia turut cedera dan kini dirawat di hospital di Lombok.

“Dua orang warganegara Malaysia meninggal dunia akibat gempa bumi di Lombok Timur semalam.

Tujuh orang yang mengalami kecederaan sedang menerima rawatan di hospital manakala 13 orang terselamat,” katanya.

Seorang lagi rakyat Malaysia, Timbalan Ketua Pengarang Eksekutif Sin Chew Daily, Datin Tai Siew Kim disahkan terbunuh dalam gempa bumi berukuran lebih 5.0 pada skala Richter, semalam.

Kesemua mereka adalah sekumpulan 22 warganegara Malaysia yang berada di Air Terjun Tiu Kelep Senaru, Lombok Utara, ketika bencana tersebut berlaku pada pukul 3.07 petang waktu tempatan.

Pegawai Kedutaan tiba di Lombok pagi ini untuk menghulurkan bantuan konsular kepada warganegara Malaysia yang terlibat dalam kejadian itu.

“Warganegara Malaysia lain yang berada di Lombok atau kawasan sekitar yang terkesan susulan gempa bumi ini boleh menghubungi pegawai bertugas Kedutaan Besar Malaysia di talian +62 813 80813036,” katanya.

Rakyat Malaysia dinasihatkan untuk sentiasa tenang dan mematuhi arahan terkini yang dikeluarkan oleh pihak berkuasa tempatan.

Warganegara Malaysia yang berada di Indonesia atau ingin merancang perjalanan ke Indonesia juga dinasihatkan untuk mendaftar dengan kedutaan di https://goo.gl/ixYVfy.

Sementara itu, Gabernor Nusa Tenggara Barat, H. Zulkieflimansyah dipetik agensi berita Antara, berkata, pihak berkuasa tempatan sedang menguruskan kedua-dua rakyat Malaysia yang terkorban itu untuk dibawa pulang ke Malaysia hari ini. – Bernama


Bekas Pengerusi DAP Sabah Keluar Parti

KOTA KINABALU: Kecewa dengan keputusan pemilihan parti di peringkat negeri, bekas Pengerusi Parti Tindakan Demokratik (DAP) Sabah, Datuk Jimmy Wong Sze Phin mengumumkan keluar parti semalam.

Keputusan itu dilakukan selepas tiga wakil rakyat DAP tewas secara mengejut dalam pemilihan DAP negeri baru-baru ini.

Bekas Pembantu Menteri kepada Ketua Menteri ini mengecam kepimpinan negeri yang baharu kerana tidak mengambil pendekatan inklusif sebaliknya, cuba bermain politik.

Pemimpin politik veteran ini memutuskan untuk menjadi ahli politik bebas setelah melihat pemilihan parti baru-baru ini dilihat memusnahkan asas perjuangan parti yang bersifat inklusif terhadap semua kaum.

Bekas Ahli Dewan Undangan Negeri (ADUN) Sri Tanjong ini menyertai DAP Sabah sejak 2007 dan pernah memegang jawatan sebagai Pengerusi DAP Sabah pada tahun 2013 hingga 2017 dan menjadi Penasihat DAP Sabah dari tahun 2018 hingga 2020.

Anaknya, yang juga ADUN Sri Tanjong, Justin Wong berkata, diharap semua pihak akan menghormati keputusan yang diambil oleh bapanya.

Katanya, apa yang pasti sumbangan ayahnya terhadap perjuangan DAP Sabah tidak akan terpadam.

Justin berkata, beliau akan terus berkhidmat sebagai ADUN DAP kerana itu adalah mandat yang diberikan oleh rakyat terhadapnya pada Pilihan Raya Negeri (PRN) Sabah yang lalu.

Walaupun agak terkejut dengan keputusan pemilihan parti di peringkat negeri yang tidak mengekalkan asas perjuangan parti namun, beliau berharap, DAP Sabah akan terus mendekati penyokong bukan Cina di peringkat akar umbi.

“Kita mahu melihat DAP terus maju namun, dengan keputusan pemilihan peringkat negeri baru-baru ini, ia memberi petanda yang salah kepada pengundi Kadazan, Dusun dan Murut (KDM).

“Asas perjuangan parti sentiasa bersifat inklusif membabitkan semua bangsa. Walau bagaimanapun, barisan kepimpinan DAP negeri yang baharu seolah-olah cuba menyingkirkan pemimpin bukan berbangsa Cina dan ia bukan tindakan yang betul,” katanya kepada Utusan Malaysia.

Menurut Justin, beberapa ahli Parlimen dan ADUN termasuk Ahli Parlimen Kota Kinabalu, Chan Foong Hin, ADUN Kapayan, Jannie Lasimbang; ADUN Elopura, Calvin Chong dan bekas Senator Adrian Lasimbang kalah dalam pemilihan dan keputusan itu agak mengejutkan.

Namun, beliau menghormati keputusan yang dibuat dalam pemilihan negeri itu.

Tambah beliau, masih terlalu awal untuk menyatakan impak kepimpinan DAP negeri ini bagi berhadapan Pilihan Raya Umum Ke-15 (PRU-15). Apa yang penting adalah usaha meningkatkan sokongan pengundi bukan Cina harus dilakukan. – Utusan Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelajar Sabah Wakili Malaysia Di Hackathon Asia Tenggara

KENINGAU: Pasukan pelajar dari jurusan teknologi elektrik di Kolej Vokasional Keningau telah berjaya melayakkan diri ke pertandingan hackathon anjuran Save Philippine Seas yang berpangkal di negara Filipina yang berlangsung dari 24 April hingga 1 Julai 2021.

Fokus pertandingan hackathon tersebut yang dikenali sebagai Haquathon 2.0 (H20) adalah penyelesaian masalah berkaitan dengan persisiran pantai dan laut termasuklah penjimatan air.

Penyertaan pertandingan adalah terhad untuk lima negara sahaja iaitu Filipina, Indonesia, Thailand, Vietnam dan Malaysia. Permohonan pasukan KV Keningau yang terdiri dari Warren Junior Patin, Andi Fazirah dan Vannie Verus telah diterima dan mereka akan bertanding untuk merebut geran berjumlah lebih kurang RM 8,000.00 yang akan diberikan kepada lima pemenang.

Terdapat 13 pasukan yang bertanding dengan projek masing-masing. Senarai projek yang dipertandingkan bolehlah dirujuk di laman web Save Philippine Seas: https://www.savephilippineseas.org/haquathon2

Pasukan ini mempertandingan projek mereka “Mechanical Water Veins” iaitu sejenis alat yang mampu mengawal penyiraman tanaman dalam rumah secara automatik. Ianya juga menggunakan semula air sisa untuk mengelakkan pembaziran air.

Pada masa yang sama, alat ini dapat mengalakkan orang ramai khususnya mereka yang menetap di kawasan bandar agar mewujudkan taman dalaman kerana ianya memudahkan mereka untuk memastikan tanaman mereka sentiasa disiram mengikut waktu yang sepatutnya.

Tujuan utama mereka menghasilkan alat ini adalah untuk memelihara alam sekitar melalui penjimatan air serta menggalakkan amalan tanaman dalaman terutamanya di kawasan perumahan bandar yang lebih terdedah dengan pencemaran udara dan pembaziran air.

Pengarah KV Keningau, Encik Johari @ Jaibet Bin Sabin, memuji usaha pasukan ini yang menghasilkan projek dengan tujuan memelihara alam sekitar yang merupakan salah satu isu kritikal yang sedang dihadapi di peringkat global.

Pautan video pembentangan Mechanical Water Veins:


Dadah: polis Kota Kinabalu tahan 42 individu

KOTA KINABALU, 12 Mei – Polis menahan 42 individu atas pelbagai kesalahan melibatkan penyalahgunaan dadah dalam operasi di sekitar bandar raya ini termasuk Manggatal, Sembulan dan Likas dalam tempoh seminggu bermula 4 Mei hingga semalam.

Ketua Polis Daerah Kota Kinabalu ACP Habibi Majinji berkata kesemua suspek ditahan berumur 15 hingga 50 tahun itu turut melibatkan 10 warga asing, dan mereka ditahan dalam operasi dijalankan di Kampung Lokub dan Kampung Labou di Manggatal; Kampung Bakau di Likas; Kampung Sembulan dan Kampung Air, di sini.

“Seorang individu ditangkap atas kesalahan membekal dan pengedaran dadah, 17 individu ditangkap atas kesalahan memiliki dadah dan 24 individu lagi didapati positif selepas ujian air kencing dijalankan,”  katanya dalam kenyataan di sini, hari ini.

Beliau berkata polis turut merampas dadah jenis syabu seberat 8.23 gram dianggarkan bernilai RM1,500 sepanjang operasi itu.

Habibi berkata polis terus memperkasa Op Tapis yang dijalankan 18 kali sepanjang minggu serta terus memperhebat usaha membanteras pengedaran dan penagihan dadah di sekitar Kota Kinabalu dan kawasan berhampiran bagi memelihara kesejahteraan masyarakat setempat, katanya.


Covid-19: Hampir Semua Daerah Di Sabah Rekod Kes Baharu

KOTA KINABALU: Kes positif baharu Covid-19 di Sabah meningkat kepada 383 kes dengan lima kematian serta satu kluster baharu, hari ini.

Satu kluster baharu dicatatkan di Putatan iaitu kluster Tombovo yang mencatatkan 12 kes baharu dengan jumlah kumulatif sebanyak 18 kes positif.

Menteri Kerajaan Tempatan dan Perumahan, Datuk Seri Masidi Manjun dalam satu kenyataan berkata, lima kes kematian itu melibatkan dua kes di Lahad Datu, satu kes masing-masing di Kota Kinabalu, Sandakan dan Kinabatangan.

Hari ini, hampir semua 27 daerah di Sabah mencatatkan kes positif baharu. Hanya dua daerah tidak mencatatkan sebarang kes iaitu Beluran dan Nabawan.

Sementara, Pitas bertukar dari zon jingga kepada zon merah. Ini menjadikan daerah itu sebagai daerah ke-19 berada dalam zon merah.

Beliau berkata, daripada 383 kes baharu hari ini, Penampang mencatatkan kes tertinggi dengan 43 kes, diikuti Kota Kinabalu (42), Tawau (34), Lahad Datu (30), Sandakan (29), Putatan (25), Keningau (25), Papar (24), Pitas (19), Kudat (14), Kota Belud (13), Kinabatangan (10), Kuala Penyu (10), Tambunan (9), Kota Marudu (8), Kalabakan (8), Sipitang (7) dan enam kes di Beaufort, Kunak dan Tenom.

Manakala, lima kes di Tuaran dan Ranau, Semporna (3) dan satu kes di Tongod dan Telupid.

Masidi berkata, daripada 383 kes positif itu, sebanyak 250 kes dari saringan kontak rapat, saringan bergejala 64 kes, saringan kluster baharu dan kluster-kluster sedia 31 kes, saringan komuniti dua kes dan 36 kes adalah dari lain-lain kategori.

Sementara itu, sebanyak 214 kes pulih dilaporkan, dengan kumulatif kes sebanyak 35,744 kes. Tambahan lima kes kematian hari ini menjadikan bilangan kumulatif kematian di Sabah meningkat kepada 275 kes.

Setakat ini, sebanyak 38,555 kes Covid-19 dilaporkan di Sabah dengan 2,112 kes aktif yang sedang menerima rawatan, iaitu 679 orang di hospital dan 1,433 orang di Pusat Kuarantin dan Rawatan Covid-19 (PKRC).

Terdapat 55 orang ditempatkan di Unit Rawatan Rapi (ICU) dan 16 orang memerlukan alat bantuan pernafasan.

Sementara itu, sebuah PKRC baharu dibuka iaitu PKRC Dewan Badminton Keningau dengan 15 katil. Manakala, berlaku tambahan sembilan katil di Hospital Tawau dan enam katil tambahan di PKRC Tambunan.

Keseluruhan katil di hospital dan PKRC di Sabah adalah 6,392 katil dan peratus penggunaan adalah 32.77 peratus.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki ditetak bekas suami isterinya kerana cemburu

LAHAD DATU: Seorang lelaki menerima tujuh jahitan di kepala selepas ditetak bekas suami isterinya kerana cemburu mangsa menikahi wanita terbabit dalam kejadian ladang kelapa sawit, FELDA Sahabat 56, di sini, semalam.

Dalam kejadian jam 9.30 pagi itu, mangsa Kasim Martin, 30, dikatakan sedang makan di kawasan tempatnya bekerja lalu didatangi suspek sambil membawa sebilah parang.

Lelaki berkenaan kemudian menyerang dan berlaku pergelutan antara mereka sebelum dileraikan oleh beberapa pekerja di ladang berkenaan.

Mangsa yang cedera di kepala dan tangan kanan kemudian dibawa ke Klinik Kesihatan Felda Sahabat 16 manakala suspek ditahan oleh pekerja di ladang berkenaan.

Ketua Polis Daerah Lahad Datu, Asisten Komisioner Nasri Mansor, berkata polis yang dimaklumkan mengenai kejadian itu segera ke lokasi kejadian dan menahan lelaki terbabit.

“Anggota polis turut merampas sebilah parang dipercayai digunakan ketika kejadian. Mangsa yang dirawat menerima tujuh jahitan di kepala selain luka di bahagian tangan kanan.

“Siasatan mendapati punca kejadian itu disebabkan suspek cemburu dengan mangsa yang berkahwin dengan bekas isterinya,” katanya ketika dihubungi, hari ini.

Beliau berkata, lelaki berusia 25 tahun ditahan untuk siasatan lanjut mengikut Seksyen 324 Kanun Keseksaan kerana mencederakan orang.

Difahamkan, suspek dan bekas isterinya berkahwin lima tahun lalu, namun bercerai pada Julai tahun lalu. – Berita Harian


Tangkap PATI Ketika Pandemik Akan Beri Kesan Buruk Di Sabah

KOTA KINABALU: Ahli Majlis Kerja Tertinggi Umno, Abdul Rahman Dahlan menyifatkan keputusan kerajaan untuk memburu dan menangkap pendatang asing tanpa izin (PATI) ketika pandemik sebagai tidak tepat dan akan memburukkan lagi situasi semasa Covid-19.

Beliau berkata, untuk itu kerajaan negeri perlu membantah langkah dilaksanakan kerajaan pusat kerana ia akan menyukarkan Sabah mencapai imuniti kelompok.

“Saya mengalu-alukan usaha kerajaan untuk menangani lambakan PATI tetapi dalam keadaan Covid ini, keputusan ini tidak tepat.

“Bila PATI bersembunyi mereka tidak akan mendapatkan vaksin. Ini akan menyebabkan usaha kerajaan untuk mencapai imuniti kelompok akan terbantut,” katanya dalam kenyataan.

Katanya, keputusan yang dibuat kerajaan itu akan memudaratkan Sabah kerana jumlah PATI yang ada terlalu ramai.

Beliau berkata, tangkapan PATI dan pemberian vaksin ke atas PATI itu boleh dibenarkan, namun hanya selepas semua rakyat Malaysia divaksinkan.

“Selepas ditangkap mereka akan diberi vaksin semasa di tahanan.

“Kita tidak mahu masyarakat antarabangsa akan mendakwa Malaysia tidak berperikemanusiaan dan melanggar hak asasi manusia bila kluster penjara dan tahanan PATI menjadi punca jangkitan Covid dalam sekala besar,” katanya.

Beliau berkata, Malaysia mempunyai pengalaman dalam menangani dan menangkap PATI dan ia memang sukar serta memakan masa.

“Dalam keadaan malapetaka Covid ini, kita tidak ada masa,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kemarau jejas 8 kampung di Kota Belud

KOTA BELUD: Kemarau yang berlaku sejak hampir sebulan lalu menjejaskan lapan kampung di daerah ini, kata Pegawai Daerah Kota Belud, Abdul Gari Itam.

Beliau berkata, kampung terbabit ialah Kampung Puhus, Tobur Kelawat, Piasau, Gaur, Ambong, Dallas, Timbang Manggaris dan Pekan Nabalu.

Katanya, setakat ini, bantuan bekalan air bersih disalurkan kepada empat kampung iaitu Puhus, Tobur Kelawat, Piasau dan Gaur membabitkan 823 ketua keluarga atau jumlah rumah.

“Bantuan kepada empat kawasan lagi iaitu Kampung Ambong, Timbang Manggaris, Pekan Nabalu dan Dallas sudah dilaksanakan mulai semalam.

“Untuk Kampung Ambong dan Timbang Manggaris, belum ada penghantaran bekalan air memandangkan Jabatan Perancang Bandar dan Desa (JPBD) Kota Belud baru menerima maklumat daripada penduduk, namun bantuan akan disalurkan dalam masa terdekat.

“Setakat ini, empat lori swasta dengan muatan tiga tan air daripada Loji Air Bayayat, Loji Pekan Kota Belud dan Loji Pandasan digunakan untuk penghantaran bekalan air kepada empat kampung terdahulu,” katanya kepada NSTP.

Abdul Gari berkata, kampung pertama terjejas pada 1 Mac lalu adalah Puhus di kawasan Dewan Undangan Negeri (DUN) Kadamaian yang bergantung sepenuhnya kepada air graviti.

“Keadaan air tadahan mulai kering di Kampung Puhus yang mempunyai lebih 200 penduduk dan terletak kira-kira 23 kilometer (km) dari pekan Kota Belud itu turut menjejaskan aktiviti penanaman padi.

“Selain menghantar bekalan air ke kawasan kampung, kita menerima permintaan daripada sebuah sekolah menengah untuk menghantar bekalan bagi keperluan penghuni asrama,” katanya.

Pada 28 Februari lalu, Pejabat Daerah Kota Belud mengisytiharkan bencana alam kemarau di daerah ini selepas cuaca panas berpanjangan tanpa hujan sejak tiga minggu lalu.

Beliau berkata, jika kemarau berterusan dan tiada hujan dalam beberapa hari lagi, pihaknya menjangka lebih banyak kampung akan menghadapi masalah air. – Berita Harian


Bekas Pembantu Menteri Antara Lima Ditahan Pasukan Keselamatan Di Semporna

SEMPORNA: Bekas Pembantu Menteri Sabah dipercayai antara lima yang ditahan pasukan keselamatan, Angkatan Tugas Bersama 2 (ATB 2) di sempadan Malaysia-Filipina berhampiran Pulau Mataking Semporna, di sini pada Khamis.

Komander ATB 2 Bridgedier Jeneral Datuk Zarondin Md Amin berkata, kesemua mereka ditahan ketika bot pelancong yang dinaiki cuba menyusup masuk ke kawasan perairan Pulau Mataking, Semporna.

Namun bot mereka berjaya dipintas pasukan keselamatan dan kesemua lelaki yang ditahan itu diserahkan ke Ibu Pejabat Polis Semporna untuk tindakan lanjut.

Bagaimanapun Ketua Polis Daerah Semporna Superitendan Peter Umbuas ketika dihubungi bagi mendapatkan pengesahan lanjut berhubung penahanan lima lelaki itu menyatakan tiada sebarang penahanan dilakukan.

Katanya, tiada tangkapan dan rampasan yang dibuat. Polis hanya menerima laporan untuk pemeriksaan sahaja.

Menurutnya, pemeriksaan itu turut dilakukan terhadap bekas Pembantu Menteri Sabah yang mempunyai sebidang tanah di pulau berkenaan dan pergi ke situ untuk memancing bersama empat rakannya.

”Beliau (bekas pembantu menteri) itu juga mempunyai lesen mengendalikan senjata api yang sah.

”Selepas mendapatkan kenyataan kesemua lelaki yang ditahan, pembantu menteri dan rakannya itu dibenarkan pulang ke rumah,” jelasnya.

Peter memaklumkan tiada sebarang kesalahan dilakukan dalam kes berkenaan.

Terdahulu dalam kenyataan Zarondin memaklumkan sekumpulan lima lelaki yang menaiki bot pelancong itu dipercayai datang dari kawasan perairan Sitangkai, Filipina ketika dikesan oleh radar pasukan keselamatan semasa cuba menyusup masuk ke kawasan perairan pulau berkenaan pada 9.45 pagi Khamis.

Susulan itu sepasukan anggota keselamatan Pasukan Aturgerak Cepat dari 8 RRD (PARA) yang diketuai Sarjan Salleh Zakaria digerakkan ke lokasi untuk memintas bot berkenaan.

Hasil pemeriksaan mendapati salah seorang daripada lima lelaki itu memiliki dua senjata api yang merupakan sepucuk pistol dan selaras senapang. Turut ditemui adalah 18 butir peluru 9mm dan 33 butir peluru shortgun.

”Sebaik dipintas, kita mendapati lima lelaki berusia antara 28 hingga 45 tahun yang tidak mempunyai dokumen pengenalan diri berada dalam bot itu,” katanya dalam satu kenyataan, di sini pada Khamis.

Semua suspek ditahan dan senjata api dirampas dan diletakkan dalam kawalan rapi. Bot bersama barang yang ditahan dibawa ke Pulau Mataking sebelum diserahkan ke Ibu Pejabat Polis Daerah Semporna untuk tindakan lanjut. – BorneoToday


Ops Sarang gempur lokasi salah guna dadah

KOTA KINABALU: Polis menahan 58 individu termasuk 20 yang didapati memiliki dadah di bandar raya ini, menerusi Ops Sarang sepanjang minggu ini.

Ketua Polis Daerah Kota Kinabalu, Asisten Komisioner Habibi Majinji, berkata operasi bermula 9 Februari hingga semalam itu bertumpu di beberapa kawasan yang kerap berlaku penyalahgunaan dadah.

“Antara kawasan diserbu adalah Likas dan Kampung Lobou, Manggatal.

“Bagi tempoh itu, seramai 58 individu berusia antara 14 hingga 49 tahun ditahan dan daripada jumlah itu, 20 ditahan kerana kesalahan memiliki dadah manakala 38 lagi didapati positif dadah,” katanya dalam satu kenyataan media, hari ini.

Habibi berkata, polis turut merampas 29.38 gram dadah dianggar bernilai RM4,400

Katanya, semua tangkapan dibuat mengikut Seksyen 39A (1), Seksyen 12(2) dan Seksyen 15(1)(A) Akta Dadah Berbahaya 1952.

Habibi berkata, operasi dikendalikan oleh pegawai dan anggota daripada Bahagian Siasatan Jenayah Narkotik (BSJN) Ibu Pejabat Polis Daerah (IPD) Kota Kinabalu dengan dibantu anggota balai polis di bawah pentadbiran IPD Kota Kinabalu. – Berita Harian


Malaysia Mungkin Kembalikan SOP PKP

KUALA LUMPUR: Malaysia mungkin melaksanakan kembali prosedur operasi standard (SOP) Perintah Kawalan Pergerakan (PKP) pertama, jika majoriti rakyat Malaysia, terutamanya mereka yang menjalani perintah kuarantin di rumah, terus mengamalkan sikap tidak bertanggungjawab ‘saya tidak peduli’.

Petandanya sudah pun ada, dengan peningkatan jumlah kes positif COVID-19 di negara ini, manakala perintah kuarantin mandatori 14 hari di stesen yang ditetapkan bagi mereka yang pulang dari luar negara kembali diwajibkan semula, sejak Jumaat.

Lebih buruk lagi, Ketua Pengarah Kesihatan Datuk Dr Noor Hisham Abdullah dalam kenyataan semalam berkata Kuching, Sarawak diisytiharkan sebagai zon merah selepas mencatatkan 41 kes baharu.

Menteri Kanan (Keselamatan) Datuk Seri Ismail Sabri Yaakob juga, berkata kerajaan semalam bersetuju secara dasar untuk mengetatkan semula SOP berkaitan PKP yang dilonggarkan sebelum ini di bawah pelaksanaan PKP Pemulihan (PKPP) dan dijangka akan membuat pengumuman mengenainya selepas mesyuarat menteri-menteri Isnin ini.

Beliau berkata perkara itu tidak menghairankan apabila 2,897 individu di bawah kuarantin mandatori di rumah masih belum melakukan ujian saringan kedua COVID-19 selepas 13 hari pulang dari luar negara.

Secara statistik, kes jangkitan baharu COVID-19 terus meningkat dengan 23 kes dilaporkan semalam berbanding 21, sebelumnya.

Dr Noor Hisham berkata, ini menjadikan jumlah kumulatif kes positif COVID-19 sebanyak 8,884 kes dan jumlah kes aktif dengan kebolehjangkitan 167 kes.

Dua hari lalu, beliau berkata Malaysia mungkin berdepan peningkatan mendadak kes baharu COVID-19 dalam tempoh terdekat jika kadar kebolehjangkitan atau R-naught (R0) naik lebih 1.6.

Semasa menyatakan kebimbangan itu, Dr Noor Hisham berkata ketika ini kadar R0 naik kepada 1.36 berbanding 0.3 ketika pelaksanaan Perintah Kawalan Pergerakan Bersyarat (PKPB) yang berakhir 9 Jun lalu.

Katanya jikalau R-naught (R0) meningkat, ini bererti semakin ramai akan dijangkiti. Apa yang membahayakan adalah kalau R-naught meningkat lebih 1.6. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPM Kudat Tahan Tokan Dadah

KUDAT: Tokan dadah bersama wang dipercayai hasil jualan syabu ditahan Pasukan Polis Marin (PPM) menerusi Ops Landai di Jeti Angkasa Baru Kudat, Kudat, kelmarin.

Dalam kejadian 10.10 pagi itu, suspek berusia 32 tahun difahamkan membekalkan dadah secara kecil-kecilan kepada penagih di sekitar kawasan berkenaan.

Komander PPM Wilayah 4 Sabah, Asisten Komisioner Mohamad Pajeri Ali berkata, suspek yang tidak bekerja ditahan selepas dilihat dalam keadaan mencurigakan berlegar-legar di kawasan jeti berkenaan.

“Anggota Unit Risik Marin (URM) bertindak memeriksa suspek dan menemui satu tiub penyedut minuman berwarna kuning yang mengandungi ketulan hablur jernih disyaki dadah jenis syabu seberat 0.30 gram dalam beg kecil milik suspek.

“Hasil pemeriksaan lanjut turut menemui wang tunai sebanyak RM713 dan barang peribadi milik suspek juga dirampas,” katanya dalam satu kenyataan media, di sini, semalam.

Mohamad Pajeri berkata, suspek dibawa ke Markas Operasi PPM Kudat untuk tindakan lanjut dan kes disiasat mengikut Seksyen 12(2) Akta Dadah Berbahaya 1952.

Terdahulu, Mohamad Pajeri berkata, pihaknya sentiasa menjalankan pemantauan bagi mengekang kegiatan jenayah dan penyalahgunaan dadah di sekitar daerah itu.

“Kerjasama daripada orang ramai juga diperlukan termasuk memberikan maklumat terhadap sebarang aktiviti yang mencurigakan terutamanya membabitkan penyalahgunaan dadah di sini,” katanya.


Lelaki Maut, Abang Terlanggar Adik Kandung Tunggang Motosikal

TAWAU; 26 APRIL 2019 (Jumaat) – Kepiluan seorang abang tidak dapat digambarkan dengan kata-kata apabila lori tanker yang dipandunya secara tidak sengaja terlanggar adik kandungnya hingga mengakibatkan lelaki berkenaan maut di Batu 6 Jalan Apas Tawau, pagi tadi.

Pemangku Ketua Polis Daerah Tawau, Supritendan Nor Azizulkifli Mansor dalam kenyataan berkata, dalam kejadian kira-kira pukul 6.40 pagi, mangsa yang berumur 44 tahun itu dipercayai menunggang motorsikal telah melanggar belakang sebuah motokar jenis proton saga yang berada dihadapannya untuk membuat pusingan U.

Rempuhan itu menyebabkan mangsa terjatuh ke Lorong kiri jalan sebelum abang mangsa, 47 tahun yang memandu Lori tanker dengan muatan minyak diesel melalui jalan itu tidak sempat mengelak lalu terlanggar mangsa.

Akibat kemalangan tersebut, penunggang motosikal maut di tempat kejadian akibat kecederaan parah di kepala.

Beliau berkata, Kes tersebut disiasat di bawah Seksyen 41(1)(A) Akta Pengangkutan Jalan (APJ) 1987.


Budak Juling Mata Kanan Akibat Kerap Main ‘Game’ Di ‘Handphone’ Ketika Cuti Sekolah

Jika dahulu, kanak-kanak banyak menghabiskan masa melakukan aktiviti di luar seperti berbasikal, bermain di taman permainan dan sebagainya ketika musim cuti sekolah.

Tetapi bagi kanak-kanak zaman ini segalanya lebih tertumpu kepada gajet dan ada yang mengalami ketagihan melampau kerana telah dibiasakan dengan gajet sejak dari usia bayi.

Seorang kanak-kanak lelaki berusia 9 tahun dari Hefei, China, mengalami juling mata kanan kerana dia terlalu ketagih bermain permainan video di telefon pintar ketika musim cuti sekolah.

Doktor yang merawatnya terpaksa meminta dia berhenti bermain telefon untuk beberapa hari tetapi budak itu berkata dia tidak dapat menahan dirinya dari berbuat demikian.

Bapanya berkata, anaknya akan mengambil telefon dia tanpa pengetahuannya dan bermain permainan video selama 10 jam setiap hari yang akhirnya menjadi tabiat buruk sebelum menyedari sebelah mata anaknya mula juling.

Doktor menjelaskan, apabila kanak-kanak terlalu kerap menggunakan gajet di usia muda, mereka berpotensi mengalami masalah mata, Myopia.

Myopia berlaku apabila bola mata terlalu panjang berbanding dengan kuasa fokus kornea dan kanta mata.

Ibu bapa dinasihatkan mengawal had masa anak-anak menggunakan gajet/telefon pintar bagi mengelakkan perkara itu berlaku di kemudian hari.

Sumber: Oriental Daily, World of Buzz


Hospital Beaufort Mencari Waris Pesakit Tidak Bernama

BEAUFORT : Seorang pesakit lelaki, berbangsa Cina dan dianggarkan berusia sekitar 70-an telah dimasukkan ke Hospital Beaufort pada 13 April 2019 yang lalu.

Pesakit sebelum ini dirawat di Hospital Queen Elizebeth II setelah mendapat laporan dari orang awam yang menjumpainya di kawasan kedai di Kota Kinabalu.

Selepas itu, pesakit telah dipindahkan ke Hospital Beaufort sehinggalah sekarang. Pesakit tidak mampu berkomunikasi dengan baik menyebabkan pihak hospital tidak dapat mengambil maklumat yang jelas berkaitan pesakit.

Pihak Hospital Beaufort telah berusaha mencari maklumat di Jabatan Pendaftaran Negara (JPN) namun pihak JPN menyatakan maklumat pesakit tidak terdapat di dalam pangkalan data JPN.

Pesakit kini dalam keadaan stabil dan dibenarkan untuk keluar hospital, namun sehingga kini belum ada waris yang datang untuk menuntut pesakit.

Oleh itu pihak Hospital Beaufort memohon kerjasama dari orang awam untuk membantu mengesan waris pesakit dan menghubungi pihak hospital di talian 087-212 333 sambungan (254) dan berhubung dengan Pegawai Kerja Sosial Perubatan, Pn. Zunianfih Sain.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) “Tidak Kenal Tapi Sedih Sangat” – Netizen Turut Menangis Tengok Reaksi BCL Di Sebelah Jasad Ashraf Sinclair

Setiap pasangan yang berumah tangga impikan kebahagiaan dan hidup hingga ke tua. Jadi, memang tak boleh nak bayang perasaan Bunga Citra Lestari bila suaminya yang baru menginjak usia 40 tahun ini pergi secara mendadak.

Tambah menyedihkan lagi, malam semalam semasa menjadi juri di rancangan realiti TV Indonesia, BCL sempat menyanyikan lagu Soulmate dendangan Kahitna tanpa mengetahui dia bakal pulang dan menemui suaminya dah tak bernyawa.

Meskipun tak mungkin lagiTuk menjadi pasangankuNamun ku yakini cintaKau kekasih hatiMerinding. Rest in Peace, Ashraf Sinclair. Yang kuat mbak BCL⚘ pic.twitter.com/c0ZfUm9vwJ

Satu Instagram dengan nama Lambe Turah telah memuatnaik video suasana di dalam rumah BCL ini. Dalam video dekat bawah ni, korang boleh tengok reaksi wanita ini dengan matanya yang sembab dan sedaya upaya cuba untuk kuat bagi melayan tetamu yang datang ke sana.

A post shared by OFFICIAL LAMBE TURAH ENTRNT (@lambe_turah)

Netizen turut sama berduka melihatkan keadaan BCL ini.

Allahu memang tak boleh bayang kena tinggal dengan pasangan tanpa dijangka macam ni.


ESSCom Tumpas 41 Puak Dalam Kumpulan Abu Sayyaf Terlibat Militan, Penculikan Sejak 2013

LAHAD DATU, 8 Dis : Sebanyak 41 puak dalam Kumpulan Abu Sayyaf yang terbabit dengan penculikan untuk wang tebusan serta kumpulan militan di Sabah, ditumpaskan sejak Kawasan Keselamatan Khas Pantai Timur Sabah (ESSCom) ditubuhkan pada tahun 2013, kata Komander ESSCom Datuk Ahmad Fuad Othman.

Beliau berkata kejayaan itu adalah susulan tindakan pantas pasukan perisikan ESSCom, hasil pertukaran maklumat risikan (intelligence exchange) dengan Joint Task Force Sulu serta pasukan tentera Western Mindanao Command (Westmincom).

Katanya dua daripada puak berkenaan yakni Clan Hatib Munap Binda serta Clan Jemaah Group Pimpinan Ustaz Mamay Aburi, ditumpaskan di Sabah, semasa beliau menjadi Komander ESSCom, manakala bakinya di tumpaskan di Filipina.

Menurutnya selain itu tiga operasi khas ESSCom bersama pihak berkuasa Filipina turut dapat meneutralkan sembilan sasaran utama untuk aktiviti Abu Sayyaf serta penculikan bagi mendapatkan wang tebusan di ESSZone, sekali gus mengekalkan sifar penculikan.

“Sepanjang saya menerajui ESSCom, tiada penculikan berlaku dan ini semua kerana kerjasama semua elemen dalam ESSCom serta perisikan dengan pihak keselamatan Filipina serta Indonesia,” kata Ahmad Fuad yang akan bersara pada 11 Dis ini, kepada pemberita selepas perbarisan perpisahan sempena persaraannya di sini hari ini.

Sementara itu, Ahmad Fuad berkata ESSCom turut merancang beberapa perkara bagi memperkasakan keselamatan di ESSZone antaranya cadangan untuk menempatkan pos Pasukan Gerakan Am (PGA) di kawasan penempatan ramai, sebagai pondok polis kecil untuk tugas-tugas kepolisian serta menjadi ‘first responder‘.

“Selain itu ESSCom turut mencadangkan pewujudan Forward Operation Base Pasukan Gerakan Udara (PGU)  di Tawau bagi menempatkan aset dan penyelenggaraan bagi jangka panjang,” katanya.

Beliau yang bertugas selama 36 tahun di Sabah turut mengingatkan agar semua anggota pasukan keselamatan di ESSZone tekad mengelak diri dari terlibat sindiket atau menjadi tali barut kepada sindiket jenayah rentas sempadan.  – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kluster Rumah Merah Sumbang Peningkatan Kes Positif Di Sabah

KOTA KINABALU: Jumlah kes Kluster Rumah Merah naik kepada sebanyak 111 kes pada hari ini, berpunca daripada saringan di dua blok pusat tahanan sementara (PTS) Menggatal.

Menteri Kerajaan Tempatan dan Perumahan Sabah, Datuk Masidi Manjun dalam kenyataan medianya malam ini, berkata bilangan kes dijangka terus meningkat beberapa hari lagi.

“Ini disebabkan PTS berkenaan mempunyai 10 blok dengan jumlah keseluruhan 1,706 tahanan,” katanya.

Semalam Kluster Rumah Merah yang membabitkan penularan di PTS Menggatal, dekat sini, merekodkan 57 kes.

Dalam perkembangan berkaitan, Masidi yang juga Menteri Kewangan II berkata, seramai 128 jururawat kontrak sudah melapor diri ke Jabatan Kesihatan Sabah dalam usaha membantu kerajaan negeri membendung penularan wabak COVID-19.

“Mereka menjalani taklimat sebelum mula bertugas. Sembilan pegawai perubatan dari Jabatan Kesihatan Kelantan dan Terengganu juga tiba di Sabah pada hari ini.

“Dewan Bedah Hospital Semporna juga sudah dibuka semula sejak semalam (30 Oktober) dan telah melakukan pembedahan ‘Lower Segment Caesarean Section and Bilateral Tubal Ligation’ oleh pakar perubatan obstetrik dan ginekologi dari Hospital Tawau.

“Sebanyak dua kenderaan baharu juga ditempatkan di Hospital Semporna bagi meningkatkan kekuatan logistik dalam menangani wabak COVID-19,” katanya.

Masidi berkata, Pusat Kuarantin dan Rawatan COVID-19 Berisiko Rendah (PKRC) di Sabah, kini mempunyai 7,912 katil berikutan penambahan sebanyak 20 katil di Dewan Badminton Kompleks Sukan Keningau, hari ini.

Katanya, jumlah kes positif baharu COVID-19 di Sabah hari ini sebanyak 529 kes.

“Tiada kematian dicatatkan pada hari ini, manakala jumlah kumulatif kes COVID-19 di negeri ini sebanyak 15,048 kes.

“Pada hari ini, seramai 3,393 pesakit menerima rawatan iaitu 654 orang di hospital dan 2,739 orang di PKRC.

“Bilangan pesakit COVID-19 dalam unit rawatan rapi (ICU) ialah 71 orang, manakala 16 orang memerlukan alat bantuan pernafasan,” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


KKM Tidak Pasti Kematian Remaja 14 Tahun Di Sabah Akibat Covid-19 Atau TBM

PUTRAJAYA: Kementerian Kesihatan tidak pasti punca sebenar satu kes kematian hari ini melibatkan seorang remaja berusia 14 tahun yang positif Covid-19 disebabkan wabak itu atau satu lagi penyakit berbahaya, tuberculous meningitis (TBM) dengan komplikasi hydrocephalus.

Meningitis adalah jangkitan selaput otak manakala hydrocephalus merupakan komplikasi kerananya, iaitu pengaliran cecair serebrospinal tersekat dan menyebabkan kepala membesar dengan mendadak.

“Komplikasi ditambah dengan positif jangkitan Covid-19 ini memudaratkan pesakit,” kata Ketua Pengarah Kesihatan, Dr Noor Hisham Abdullah pada sidang media hari ini.

“Kita tidak pasti penyakit TBM atau Covid-19 yang membawa kepada kematian tapi dua-dua penyakit ini boleh bawa maut.”

Remaja tersebut, seorang lelaki, merupakan seorang warga asing, dan kematiannya dilaporkan di Sabah. Mangsa antara 12 kes kematian yang dilaporkan dalam tempoh 24 jam lalu.

Sekiranya kematiannya akibat Covid-19, mangsa merupakan kes termuda hari ini.

Mangsa termuda dilaporkan meninggal dunia akibat Covid-19 adalah seorang bayi perempuan berusia setahun, juga di Sabah.

Mangsa didapati positif pada 5 Okt dan disahkan meninggal dunia pada hari yang sama.

7 positif dalam saringan Parlimen jangkitan luar

Sementara itu, mengulas 7 individu yang sepatutnya bertugas di Parlimen tetapi didapati positif melalui saringan sebelum sidang Dewan Rakyat bermula, Hisham mengesahkan kebanyakan jangkitan bukan di Parlimen tetapi di luar.

“Kalau hadir himpunan di Parlimen tak patuh SOP kebarangkalian dijangkiti ada,” katanya, dan menasihatkan semua petugas supaya patuh kepada SOP walaupun dalam komuniti masing-masing.

Kementerian mencadangkan suatu ujian berkala 2 minggu sekali ke atas petugas dan wakil rakyat yang hadir ke Parlimen.

“Bukan hanya pada permulaan sesi sahaja tapi berkala 2 minggu sekali,” katanya, dan menambah jumlah pegawai yang perlu hadir ke Parlimen harus dihadkan dan hanya benar-benar perlu hadir sahaja dibenarkan. Selebihnya, Hisham sarankan berhubung melalui video.

Sementara itu, Hisham mahu ahli Parlimen mematuhi SOP bukan sahaja dalam kalangan mereka di Dewan Rakyat, tetapi juga apabila pulang ke tempat penginapan dan bersama masyarakat.

“Walaupun terdapat saringan suhu, seperti yang sedia maklum, 60 hingga 70% daripada pembawa adalah tidak bergejala. Inilah yang kita bimbangkan,” katanya.

Antara 7 individu itu seorang polis bantuan yang berkhidmat di bangunan Pejabat Perdana Menteri. Hisham memaklumkan saringan di PMO mengesan 4 kes positif lain, iaitu 3 rakan mangsa dan isterinya.

Pengesanan ini membolehkan kementerian mengesan kemunculan kluster baharu, yang digelar Kluster Seridana.

Selain polis bantuan ini, turut dilaporkan positif adalah seorang petugas media dan pembantu kepada seorang senator. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Pramugari Ditampar, Ditendang Penumpang Mabuk Kerana Enggan Berselfie Dengannya

Seorang pramugari ditendang sehingga terjatuh selepas mangsa menolak pelawaan suspek yang mabuk untuk berselfie bersama rakannya di lapangan terbang.

Mangsa, Le Thi Giang, yang bekerja dengan Vietjet Air terdahulu telah merakam gambar selfie bersama tiga lelaki terbabit di Lapangan Terbang Tho Xuan, utara Vietnam.

Namun, apabila mereka mempelawanya sekali lagi untuk gambar selfie kedua, Giang menolak pelawaan itu dengan baik dan menjelaskan dia sedang bertugas. Tiga suspek terbabit, Le Van Nhi, 41, Le Trung Dung, 34, dan Pham Huu An, 28, berang lalu menyerang Giang dengan menampar dan menendangnya sehingga terjatuh.

Klip video rakaman orang awam menunjukkan, salah seorang suspek menendang punggung mangsa yang ketika itu sedang menoleh ke tempat lain, menyebabkan Giang terjatuh.

Suspek turut mengancam rakan mangsa yang merakam video kejadian itu dengan telefon bimbitnya.

Rakan sekerja dan beberapa pegawai keselamatan datang ke tempat kejadian untuk mengawal keadaan. Malangnya, suspek bertindak menumbuk salah seorang pegawai berkenaan sebelum terjatuh ke lantai.

Ketiga-tiga suspek yang berada di bawah pengaruh alkohol ketika kejadian itu telah ditahan dan dikenakan hukuman penjara di mana, Nhi dipenjara 3 tahun, Dung dipenjara 2 tahun 10 bulan dan An, satu tahun 10 bulan.


Dokumen palsu: Dua kontraktor ditahan reman

KOTA KINABALU, 24 Jan – Dua kontraktor direman lima hari mulai hari ini bagi membantu siasatan Suruhanjaya Pencegahan Rasuah Malaysia (SPRM) berhubung kes mengemukakan dokumen palsu bagi mendapatkan tender projek daripada Jabatan Pendidikan Negeri Sabah (JPNS).

Perintah tahanan reman terhadap dua lelaki berusia 47 dan 58 tahun itu dikeluarkan Majistret Mohamad Aizat Abdul Rahim selepas permohonan dibuat Pegawai Penyiasat SPRM ,Mohamad Nazri Ahmad dan Jamli Lamree.

SPRM menahan kedua-dua individu itu di Kota Belud semalam berikutan penahanan 25 kontraktor di seluruh negeri pada awal bulan ini bagi membantu siasatan berhubung kes sama.

Kesemua individu terdiri daripada pengurus dan pemilik beberapa syarikat itu ditahan kerana disyaki mengemukakan dokumen dan penyata bank palsu bagi mendapatkan tender JPNS bernilai ratusan ribu hingga jutaan ringgit antara tahun 2016 hingga 2018.

Kes disiasat mengikut Seksyen 18 Akta SPRM 2009.


Bunuh anak demi bersama kekasih

New Delhi: Seorang balu tergamak berkomplot dengan kekasih gelap untuk membunuh anak lelakinya selepas hubungan mereka tidak direstui mangsa dalam kejadian di Jhajjar, baru-baru ini.

Hindustan Times melaporkan suspek Meena Devi, 44, dan kekasihnya, Pradeep, 23, dengan bantuan dua lelaki menembak Parmod ketika berada dalam rumah pada 19 Februari lalu.

Polis berkata mangsa yang berusia 23 tahun berkenalan dengan Pradeep ketika bekerja sebagai bouncer di Gurugram dan sejak itu, lelaki terbabit kerap mengunjungi rumahnya di kampung Chamanpura.

Mangsa mula berasa curiga terhadap kelakuan kedua-dua suspek apabila dia banyak meluangkan masa di rumah selepas berhenti kerja dan bertindak melarang lelaki itu dari jejak kaki ke rumahnya.

Polis berkata, ibu mangsa memberi alasan hanya menyedari anaknya sudah mati ditembak individu tidak dikenali pada pagi kerana tidur sepanjang malam.

Bagaimanapun, kejadian sebenar terbongkar selepas polis menahan seorang lelaki membawa senjata terlarang disusuli Meena, Pradeep dan seorang suspek. – Agensi


‘Walk-In’ Vaksinasi, Perkarangan SICC Dibanjiri Orang Ramai

KOTA KINABALU: Kebenaran vaksinasi secara walk-in di semua Pusat Pemberian Vaksin (PPV) membawa kepada beberapa kesesakan yang luar biasa dilihat di PPV di negeri ini.

Hari ini tular gambar orang ramai beratur panjang untuk mengambil vaksin di Pusat Pemberian Vaksin (PPV) Pusat Konvensyen Antarabangsa Sabah (SICC).

Menerusi gambar dan video tular dalam media sosial, pekarangan laluan utama SICC dibanjiri dengan orang ramai yang cuba untuk walk-in bagi mengambil vaksin tanpa mempedulikan penjarakan fizikal.

Bagaimanapun, difahamkan kehadiran dua lori polis kira-kira 10 pagi tadi berjaya meredakan keadaan dan orang ramai mula bersurai dari PPV berkenaan.

Sebelum ini, Naib Presiden Parti Warisan Sabah (Warisan), Datuk Junz Wong mengatakan keputusan kerajaan Gabungan Rakyat Sabah (GRS) membenarkan vaksinasi secara walk-in akan mengundang malapetaka dan risiko jangkitan Covid-19.

Katanya, kebenaran walk-in boleh mendatangkan risiko serta mengundang malapetaka jika tiada kawalan dilakukan di PPV.

Beliau turut mempersoalkan sama ada keputusan kebenaran vaksin secara walk-in itu sudah mendapatkan nasihat doktor dan petugas barisan hadapan.

Menurutnya, GRS sepatutnya berfikir apa yang akan berlaku jika beribu-ribu orang datang secara walk-in dan salah seorang daripada mereka positif Covid-19.

Beliau mencadangkan PPV yang boleh walk-in dengan PPV yang tidak boleh walk-in diasingkan untuk memudahkan urusan semua pihak termasuk petugas kesihatan.

“Saya rasa idea walk-in ini adalah baik, tapi ia perlu dilaksana secara teratur dengan prosedur operasi standard (SOP) yang ketat untuk mengelakkan malapetaka berlaku jika ribuan orang bersesak-sesak di satu tempat,” jelasnya. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Maafkan Kami Malaysia!

KUALA LUMPUR: Menteri Pemuda dan Olahraga Indonesia, Imam Nahrawi memohon maaf atas insiden kekecohan penyokong skuad Garuda ketika aksi kelayakan Piala Dunia 2022/Piala Asia 2023 antara Indonesia dan Malaysia di Stadium Gelora Bung Karno, Jakarta, semalam.

Permohonan maaf itu dibuat beliau selepas mengadakan pertemuan dengan Menteri Belia dan Sukan, Syed Saddiq Syed Abdul Rahman di Jakarta, hari ini.

Menurut laporan media Indonesia, detik.com, tindakan ganas penyokong tuan rumah bermula sebelum perlawanan lagi selepas segelintir daripada mereka didakwa membaling objek keras kepada kumpulan penyokong Malaysia yang tiba di stadium terbabit.

Malah, kekecohan itu berlanjutan ketika perlawanan dan selepas tamat permainan dengan keadaan lebih buruk apabila skuad Garuda tewas 2-3 kepada Malaysia yang menyaksikan penyokong skuad Harimau Malaya sukar untuk meninggalkan stadium.

“Pagi ini, saya membuat permohonan maaf bagi rakyat dan kerajaan Indonesia kepada Menteri Belia dan Sukan, Syed Saddiq atas peristiwa yang tidak baik yang kita semua saksikan,” kata Imam.

“Bola sepak akan terus menyatukan kita semua di muka bumi ini, persahabatan erat antara Indonesia dan Malaysia tidak boleh dirosakkan kerana bola sepak.”

Kerajaan Indonesia juga mengirimkan surat permohonan maaf secara rasmi kepada kerajaan Malaysia.

Sementara itu, Syed Saddiq memberi reaksi positif atas permohonan maaf daripada kerajaan Indonesia dan memberi jaminan keselamatan terhadap penyokong skuad Garuda bagi aksi timbal balik kedua-dua pasukan di Kuala Lumpur pada November ini.

“Pertama, saya ucapkan terima kasih. Kami harus bersama untuk menyelesaikan masalah ini. Kami menolak budaya gengsterisme, kami akan pastikan bola sepak menyatupadukan kita semua, bukan memisahkan,” katanya.


Penyu Pecah Dirempuh Kereta

SANDAKAN: Replika penyu di bulatan penyu, Jalan Labuk, Batu 8, dekat sini, rosak teruk selepas dirempuh sebuah kenderaan jenis Perodua Axia dalam kemalangan, tengah malam tadi.

Difahamkan, kejadian berlaku kira-kira jam 12.30 tengah malam ketika lelaki yang memandu kenderaan terbabit dalam perjalanan pulang ke rumahnya di Batu 7, Taman Rajawali daripada Taman Anggerik, di sini.

Ketua Polis Daerah Sandakan, Asisten Komisioner Mohd Azhar Hamin, berkata pemandu kenderaan itu kemudian hilang kawalan lalu terbabas dan termasuk ke dalam bulatan penyu.

“Berikutan itu, mangsa tidak mengalami sebarang kecederaan namun kenderaannya serta replika penyu yang ada di bulatan berkenaan rosak teruk,” katanya.

Tambah beliau, pihaknya masih menyiasat punca sebenar kemalangan itu.


Seramai 37 Ditangkap, Dadah Bernilai RM7,680 Dirampas

KOTA KINABALU: Seramai 37 orang termasuk lapan warga asing ditangkap dalam beberapa operasi membanteras pengedaran dan penyalahgunaan dadah yang dijalankan sekitar Pusat Bandaraya.

Ketua Polis Daerah Kota Kinabalu Asisten Komisioner Habibi Majinji berkata, operasi yang dijalankan Bahagian Siasatan Jenayah Narkotik Kota Kinabalu bagi membanteras aktiviti penyalahgunaan dadah yang bermula pada 20-26 April itu dijalankan sekitar kawasan Kampung (Kg) Suang Parai, Kg Pulau Penampang, sekitar Inanam, Kg Cenderamata Likas dan sekitar pusat bandaraya.

Katanya, tangkapan itu melibatkan rampasan dadah keseluruhan seberat 156gram ganja dan 8.80gram dadah jenis syabu yang bernilai kira-kira RM7,680.

Daripada 37 yang ditahan, 29 orang adalah warga tempatan manakala lapan orang warga asing. Kesemua mereka berusia antaa 14 hingga 55 tahun.

Mereka yang ditahan disiasat mengikut Seksyen 39A(1), Seksyen 12 (2) dan Seksyen 15 (1)(A) Akta Dadah Berbahaya 1952.

Menurutnya, usaha membanteras penyalahgunaan dadah itu dipertingkatkan dengan adanya Ops Tapis yang dijalankan sebanyak 18 kali sepanjang minggu serta Ops Sarang di kawasan Kg Suang Parai Penampang dengan kejayaan lima tangkapan penagih dikehendaki bagi mengekang masalah dadah dan jenayah di kawasan berkenaan.

”Usaha membanteras pengedaran dan penagihan dadah sekitar Kota Kinabalu akan terus diperhebat dan dipertingkatkan dari masa ke semasa demi kesejahteraan dan ketenteraman masyarakat sekitar bandaraya ini.

”Pihak polis menghargai maklumat yang disalurkan orang ramai dan kami berharap orang ramai akan terus menyalurkan maklumat berkaitan kegiatan penyalahgunaan dadah dan aktiviti jenayah yang berlaku sekitar Kota Kinabalu,” jelasnya. – BorneoTioday


Jika Demi Imbuhan, Sudah Lama Saya Keluar Warisan, Kata ADUN Kukusan

TAWAU : ADUN Kukusan, Rina Jainal berkata, beliau meninggalkan Warisan kerana sukar membantu rakyat sebagai pembangkang, bukannya demi mendapat imbuhan.

“Jika mahukan imbuhan, sudah lama saya keluar Warisan dan menerima pelawaan daripada parti besar sebelum ini.

“Jika ada yang membuat tuduhan liar kononnya saya dibeli, dibayar atau diberikan imbuhan, itu pandangan mereka, saya tidak boleh menutup mulut semua orang,” katanya dalam kenyataan yang dipetik Berita Harian.

Rina berkata, banyak keperluan rakyat di kawasannya tidak dapat dipenuhi akibat kekangan yang dihadapinya tanpa sokongan pihak berkuasa.

Katanya, pelbagai permohonan bantuan, pembinaan infrastruktur dan perkara lain tidak dapat dilakukannya.

Beliau mendakwa sudah puas berusaha, termasuk membuat permohonan di agensi kerajaan dan kenalan, tetapi terpaksa “diabaikan” disebabkan kekangan sebagai wakil rakyat pembangkang.

“Walaupun saya sering turun padang berjumpa penduduk di Kukusan, malah hingga ke Pulau Sebatik, Merotai, Kalabakan dan sebagainya, ia tetap terasa kosong apabila banyak keperluan rakyat sukar dipenuhi akibat kekangan yang ada.”

Justeru, beliau terpaksa membuat pertimbangan sukar dengan meninggalkan Warisan demi mengutamakan perkhidmatan kepada rakyat.

Katanya, keputusan itu bukan dibuat dalam masa singkat, sebaliknya melalui banyak pertimbangan, termasuk mendengar pendapat pelbagai pihak.

Ahad lalu, Rina meninggalkan Warisan dan menyertai Parti Harapan Rakyat Sabah yang mesra kerajaan negeri pimpinan Gabungan Rakyat Sabah – Barisan Nasional.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ratu Filipina dinobat Miss Universe 2018

BANGKOK: Wakil Filipina, Catriona Gray, 24, dinobatkan sebagai Miss Universe 2018, dalam satu majlis gilang gemilang yang disiarkan secara langsung dari Impact Arena, Bangkok, hari ini.

Catriona, pelajar jurusan teori muzik meraih kemenangan itu selepas menewaskan 93 lagi calon dari seluruh dunia.

Tempat kedua dan ketiga pertandingan Miss Universe kali ke-67 itu, dimenangi wakil dari Afrika Selatan, Tamaryn Green dan Venezuela, Sthefany Gutierrez.

Pertandingan itu dihoskan oleh pengacara televisyen, Steve Harvey dan supermodel, Ashley Graham.

Berasal dari Albay, wilayah Bicol, Filipina, Gray adalah wakil keempat dari negara itu, yang mengungguli acara berprestij, Miss Universe selepas Gloria Diaz (1969), Margie Moran (1973) dan Pia Wurtzbach pada 2015.

Kemenangan itu diraih ketika Gray, keturunan Filipina dan Australia, memakai gaun malam warna merah yang diilhamkan dari Gunung Mayon, iaitu gunung berapi popular yang terletak di Albay.

Ia adalah hasil rekaan, pereka fesyen terkenal Filipina, Mak Tumang.

Ketika ditemubual selepas menerima mahkotanya, Gray berkata, beliau mahu mempertingkatkan lagi program pendidikan mengenai HIV/AIDS dengan kerjasama pertubuhan bukan kerajaan di negaranya.

“Saya pernah kehilangan seorang sahabat rapat beberapa tahun lalu akibat komplikasi kesihatan berkaitan AIDS.

“Jadi, saya rasa amat penting untuk mempertingkatkan kesedaran mengenai isu ini dan pada masa sama menggalakkan orang ramai supaya menjalani ujian bagi mengetahui status kesihatan mereka.

“Ia adalah projek pertama yang ingin saya jalankan selepas ini,” katanya.

Beliau turut mendapat sorakan daripada penonton pada sesi temubual peringkat akhir Miss Universe itu, ketika menceritakan pengalaman bekerja di kawasan setinggan di Manila. – AFP


COVID-19: 3,346 Kes Baharu, 11 Kematian Dicatatkan Hari Ini

PUTRAJAYA: Jumlah kes baharu COVID-19 dilaporkan hari ini sebanyak 3,346 kes, menunjukkan penurunan berbanding direkodkan semalam.

Ketua Pengarah Kesihatan, Tan Sri Dr Noor Hisham Abdullah berkata, jumlah kes yang dilaporkan hari ini menjadikan jumlah kumulatif kes COVID-19 di negara ini sebanyak 183,801 kes.

Katanya, sehingga kini jumlah kes aktif dengan kebolehjanngkitan di Malaysia ialah 41,677 kes.

“Kes baharu yang dilaporkan hari ini membabitkan 2,602 warganegara manakala 737 kes lagi warga asing.

“Selangor kekal mencatatkan kes harian tertinggi dengan 950 kes baharu diikuti Sabah (431) dan Kuala Lumpur (390),” katanya dalam kenyataan hari ini.

Dr Noor Hisham melaporkan, terdapat 11 kes kematian hari ini menjadikan jumlah kumulatif kes kematian di negara ini sebanyak 678 kes bersamaan 0.37 peratus daripada jumlah keseluruhan kes.

Bagi kes sembuh pula, Dr Noor Hisham berkata sebanyak 4,427 kes dilaporkan pulih hari ini dan menjadikan jumlah keseluruhannya iaitu 141,446 kes atau 77 peratus daripada jumlah keseluruhan kes.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


UMNO Sabah, PPBM Terus Kerjasama Demi Pertahan GRS – Bung

KOTA KINABALU: Umno Sabah akan terus bekerjasama dengan PPBM untuk mempertahankan kerajaan Gabungan Rakyat Sabah (GRS), meskipun Presidennya, Ahmad Zahid Hamidi mengumumkan Umno tidak akan bekerjasama dengan parti itu pada pilihan raya umum ke-15 (PRU15).

Ketua Umno Sabah, Bung Moktar Radin berkata, senario di Semenanjung berbeza dengan Sabah kerana rakyat sudah memberi mandat kepada GRS untuk membentuk kerajaan baharu.

“Di Sabah, Umno bersolidariti dengan GRS kerana ini penting bagi memastikan mandat rakyat pada pilihan raya negeri ke-16 kita terjaga.

“Mereka (rakyat) beri mandat kepada GRS untuk bangunkan Sabah yang ketika ini begitu jauh sekali ketinggalan, tambahan lagi dengan ancaman Covid-19, banyak syarikat, usahawan serta hotel pelancongan gulung tikar,” katanya ketika ditemui di Perhimpunan Agung Umno 2020.

Bung berkata, pihaknya akan memastikan hubungan dengan PPBM tidak terputus di Sabah kerana mahu fokus ke arah membangunkan rakyat dan ekonomi negeri.

Pagi tadi, Zahid dalam ucapan dasarnya sempena PAU2020 berkata, Barisan Nasional (BN) memutuskan akan menghadapi PRU15 secara bersendirian.

Katanya, Umno tidak akan mendukung Perikatan Nasional kerana PPBM berniat menghapus dan menggantikan Umno.

Sementara itu, Bung yang juga Ahli Parlimen Kinabatangan yakin strategi baharu diumumkan Zahid itu akan memperkasakan Umno, sekali gus kembali menjadi parti dominan untuk memenangi PRU15.

“Saya mewakili Umno Sabah sedar parti ini dalam keadaan tidak begitu stabil, ekoran kekalahan lalu yang telah membawa sedikit perubahan kepada Umno.

“Sebab itu, pemimpin Umno di semua peringkat, termasuk ahli Umno peringkat akar umbi perlu memperkasakan parti, menggunakan strategi baharu untuk memenangi hati rakyat.” – FMT


Argentina Juara Copa America

RIO DE JANEIRO: Argentina menjuarai Copa America 2021 selepas menewaskan Brazil 1-0 pada aksi final di Stadium Maracana, di sini, sebentar tadi.

Pemain Paris Saint-Germain (PSG), Angel di Maria menjaringkan gol kemenangan pada minit ke-22.

Selepas bertahun-tahun menunggu, akhirnya Lionel Messi berjaya menamatkan kemarau Piala bersama pasukan kebangsaan Argentina. Argentina berjaya menewaskan Brazil dengan keputusan 1-0 hasil jaringan pemain PSG, Angel Di Maria di perlawanan akhir Copa America 2021.

Argentina yang turun ke pentas akhir kali ini dengan penuh semangat menjulang piala dan apa yang lebih manis, Argentina menewaskan Brazil di Rio De Janeiro iaitu ibu negara Brazil.

Beraksi di hadapan beberapa ribu penonton sahaja berikutan pandemik yang belum reda, Argentina tidak menunggu lama untuk menjaringkan gol apabila hantaran jauh mencari Di Maria berhasil dan Maria tenang menewaskan penjaga gol Brazil, Ederson.

Sepanjang kejohanan ini, Lionel Messi berjaya menjaringkan 4 gol dan meletakkan beliau sebagai penjaring terbanyak bersama Luiz Diaz dari Colombia.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jangan Risau Jangan Panik, Tiada Godaman Berlaku Jika Anda Klik Status WhatsApp Tular Hari Ini

Pagi ini agak kecoh juga di media sosial apabila dikatakan akaun WhatsApp akan digodam jika anda mengklik Status WhatsApp dari WhatsApp sendiri.Ia berpunca dari kiriman Facebook Amad Ewan yang memberi kenyataan bahawa menekan status WhatsApp tersebut akan menyebabkan data akaun bank dan peribadi akan digodam.Ia mendapat perkongsian sebanyak lebih dari 50K yang sudah tentu mencetuskan panik antara pengguna di Malaysia. Beliau juga turut menyertakan video dari berita TV3 sebagai ‘bukti’ apa yang dikatakannya adalah benar-benar berlaku.

Kiriman ini telah disalin dan ditampal berleluasa di Facebook dan menimbulkan salah faham lebih-lebih lagi kepada golongan kurang celik dalam dunia IT.

Apa yang sebenarnya terjadi? Perlukah untuk panik?

Okay begini. Awal pagi ini, pihak WhatsApp telah berkongsikan Status mereka dalam aplikasi WhatsApp yang menekankan kepada isu privasi pengguna dan hubungan mereka dengan bapa syarikat mereka Facebook.

Ini adalah diibaratkan sebagai damage control sebelum ini dimana WhatsApp telah mengumumkan bahawa terdapat perubahan polisi penggunaan untuk pengguna mereka.

Apa yang baharu, disebabkan ini merupakan kali pertama pihak WhatsApp berkongsikan Status mereka, terdapat ikon hijau verified di sisi teks.

Ia sebenarnya hanyalah bermaksud itu merupakan Status dari pihak WhatsApp sebenar dan pada masa akan datang, ia membantu pengguna untuk membezakan Status dari pihak WhatsApp sebenar ataupun palsu.

Ikon verified ini banyak digunakan pada laman sosial seperti Facebook, Instagram, dan Twitter yang menandakan ia adalah akaun yang sahih dan boleh dipercayai.

Sebelum ini WhatsApp tidak pernah berkongsikan Status mereka. Jadi sudah tentu, ini sesuatu yang baru dilihat oleh pengguna dan ia mencetuskan perasaan ingin tahu dari manakah datang Status tersebut.

Jadi, berita TV3 itu cerita pasal apa?

Apa yang berita TV3 itu ulas adalah bagaimana orang asing boleh memasuki akaun WhatsApp anda jika anda sewenang-wenangnya memberikan nombor TAC 6 digit kepada mereka. Boleh baca dengan lebih lanjut modus operandi mereka dalam artikel ini.

Nombor ini adalah unik kepada pengguna yang digunakan sebagai sistem keselamatan kukuh pengesahan 2 faktor (2FA).

Jadi, agak menyeleweng juga apa yang dikongsikan oleh Amad Ewan tersebut dan diharapkan pengguna internet tidak mudah untuk berkongsi apa-apa maklumat yang tiada asas kebenarannya.

Jangan risau, akaun WhatsApp anda selamat. Jangan panik walaupun anda sudah tekan Status WhatsApp verified itu.

Ia sama sahaja seperti membuka Status rakan-rakan anda atau kenalan. Tiada beza. Cuma yang lainnya Status ini datang dari pihak WhatsApp sendiri.


Pejalan Kaki Maut Dirempuh Ketika Melintas

PENAMPANG: Seorang pejalan kaki maut selepas dirempuh kereta ketika melintas di Jalan Kota Kinabalu – Papar, dekat Kampung Meruntum, di sini, malam tadi.

Dalam kejadian jam 9.30 malam itu, mangsa Arzilah Aliasan, 35, dalam perjalanan pulang ke rumahnya yang terletak berhampiran lokasi kemalangan.

Ketika melintas jalan, sebuah kereta jenis Perodua Alza dipandu lelaki berusia 21 tahun gagal mengelak lalu terlanggar mangsa.

Ketua Polis Daerah Penampang, Deputi Superintendan Mohd Haris Ibrahim berkata hasil siasatan awal mendapati pemandu Perodua Alza dari arah Kota Kinabalu menuju ke Papar, memandu di lorong kanan.

“Sebaik tiba di lokasi kejadian, tiba-tiba mangsa melintas dari kiri ke kanan jalan. Dalam jarak yang dekat, pemandu gagal mengelak lalu terlanggar mangsa.

“Pejalan kaki disahkan meninggal dunia ditempat kejadian oleh pegawai perubatan Hospital Queen Elizabeth I (HQE I),” katanya ketika dihubungi, hari ini.

Mohd Haris berkata, pemandu tidak mengalami sebarang kecederaan.

“Mayat mangsa sudah dihantar ke Unit Forensik HQE I untuk bedah siasat.

“Kes masih dalam siasatan mengikut Seksyen 41(1) Akta Pengangkutan Jalan 1987,” katanya.


‘Keputusan Mahkamah Daulatkan Undang-Undang’

KOTA KINABALU: Kerajaan negeri menyambut baik keputusan Mahkamah Tinggi Kota Kinabalu menolak permohonan semakan kehakiman untuk mencabar keputusan Yang di-Pertua Negeri, Tun Juhar Mahiruddin, membubarkan Dewan Undangan Negeri (DUN).

Ketua Menteri, Datuk Seri Mohd Shafie Apdal, berkata keputusan itu adalah selari dengan peruntukan Perlembagaan negeri dan kepentingan melindungi institusi Tuan Yang Terutama (TYT).

Katanya, hak Yang di-Pertua Negeri membubarkan DUN termaktub dalam Perlembagaan negeri dan tidak sepatutnya dipertikaikan oleh mana-mana pihak.

“Alhamdulillah, kita bersyukur dengan usaha yang dilakukan dan kita menghargai keputusan itu berlandaskan dua perkara iaitu dari sudut undang-undang atau enakmen Sabah dan kedua, melindungi institusi TYT.

“Hak membubarkan DUN bukan terletak pada mana-mana pihak, ia adalah kuasa mutlak TYT. Kita boleh cadang, minta tetapi beliau yang luluskan.

“Justeru, saya amat menghargai keputusan dibuat pihak kehakiman dalam mendaulatkan undang-undang,” katanya pada sidang media di sini, hari ini.

Pagi tadi, Mahkamah Tinggi Kota Kinabalu menolak permohonan semakan kehakiman berkaitan pembubaran Dewan Undangan Negeri (DUN) Sabah dikemukakan 33 Ahli Dewan Undangan Negeri (ADUN).

Pesuruhjaya Kehakiman, Leonard David Shim membuat keputusan terbabit sejurus selesai prosiding pendengaran hujah hari ini.

Isu itu difailkan ke mahkamah pada 7 Ogos lalu oleh Tengku Fuad Ahmad, peguam kepada bekas Ketua Menteri Sabah yang juga penyandang Ahli Dewan Undangan Negeri (ADUN) Sungai Sibuga, Tan Sri Musa Aman, bersama 32 ADUN yang lain.

Pada 29 Julai lalu, semua 33 ADUN berkenaan mendakwa mempunyai majoriti mudah untuk membentuk kerajaan baharu.

Sehubungan itu, semua 33 ADUN terbabit meminta Juhar mengadakan majlis angkat sumpah kerajaan baharu, sekali gus menumbangkan kerajaan negeri pimpinan Mohd Shafie.

Bagaimanapun, Mohd Shafie yang juga Ahli Parlimen Semporna dan penyandang kerusi DUN Senallang, mendahului langkah Musa apabila menasihati Juhar supaya membubarkan DUN yang ketika itu mempunyai 65 ahli iaitu 60 dipilih dan lima dilantik.

Musa bersama 32 ADUN lain dalam permohonan itu, mahu mendapatkan kebenaran semakan kehakiman dan meminta perintah mahkamah untuk membatalkan nasihat Mohd Shafie kepada Juhar supaya membubarkan DUN, membatalkan pengisytiharan pembubaran DUN dan warta pembubaran kerajaan negeri.

Juhar dinamakan sebagai responden pertama, Mohd Shafie sebagai responden kedua, Suruhanjaya Pilihan Raya (SPR) responden ketiga manakala kerajaan Sabah, keempat.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Acryl Sani Dilantik Ketua Polis Negara Baharu

PUTRAJAYA: Timbalan Ketua Polis Negara, Acryl Sani Abdullah Sani dilantik sebagai Ketua Polis Negara baharu, berkuatkuasa 4 Mei.

Beliau akan menggantikan Abdul Hamid Bador yang akan bersara pada 3 Mei ini, selepas dua tahun memegang jawatan Ketua Polis Negara.

Surat pelantikan Acryl Sani sebagai Ketua Polis Negara yang baharu diserahkan Menteri Dalam Negeri, Hamzah Zainudin, hari ini.

Acryl Sani, 59, dilantik sebagai Timbalan Ketua Polis Negara pada Ogos tahun lalu bagi menggantikan Mazlan Mansor yang bersara wajib.

Anak kelahiran Petaling Jaya itu memiliki Ijazah Sarjana Sains (Pengurusan) daripada Universiti Utara Malaysia (UUM) dan menyertai Polis Diraja Malaysia (PDRM) pada 2 Februari 1986 sebagai Kadet Asisten Superintendan Polis (ASP).

Beliau antara lain berpengalaman menyandang jawatan Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman, Pesuruhjaya Polis Sarawak, Pengarah Jabatan Siasatan Jenayah Komersial serta Pengarah Jabatan Sumber Strategik dan Teknologi.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wanita Maut Dikelar Teman Lelaki Anak

SANDAKAN: Wanita warga Indonesia ditemukan mati dengan kesan kelar di leher dipercayai dibunuh teman lelaki anaknya di sebuah rumah di Apartmen Taman Sentosa, semalam.

Ketua Polis Daerah Sandakan, Asisten Komisioner Abdul Fuad Abdul Malek, berkata siasatan awal polis mendapati mangsa tinggal bersama anak perempuannya yang berusia 25 tahun.

Suspek yang juga kekasih anaknya dikatakan datang ke rumah mereka pada jam 5.50 petang, sebelum berlaku pertengkaran antara mereka.

“Suspek dipercayai mengelar leher wanita Indonesia berusia 59 tahun itu dan mangsa disahkan meninggal dunia di lokasi kejadian.

“Anak perempuan mangsa pula cedera ringan di bahagian tangannya,” katanya dihubungi, hari ini.

Abdul Fuad berkata, suspek yang juga warga tempatan berusia 31 tahun menyerah diri di Balai Polis Sandakan dan ditahan untuk membantu siasatan lanjut.

Setakat ini punca kejadian masih dalam siasatan dan suspek kini ditahan reman untuk membantu siasatan mengikut Seksyen 302 Kanun Keseksaan kerana membunuh. – BH Online


Ingkar PKP, Pemandu Lori Ais Ditahan Alih Penghadang Jalan

TAWAU: Seorang pemandu lori ais ditahan kerana melanggar perintah kawalan pergerakan (PKP) dengan mengalihkan penghadang jalan yang diletak pihak berkuasa di satu laluan pusingan U di batu tiga Jalan Apas-Tawau pada Isnin.

Lelaki tempatan berumur 32 tahun itu ditahan selepas video berdurasi 28 saat dihantar ke Ibu Pejabat Polis Daerah (IPD) Tawau melalui aplikasi WhatsApp oleh pemandu lain.

Ketua Polis Daerah Tawau, ACP Peter Umbuas dalam kenyataan media berkata, ketika lelaki tersebut ditahan, dia mengaku telah mengalihkan penghadang jalan berkenaan lalu melakukan pusingan U.

Suspek ditahan dan dibawa ke IPD Tawau untuk tindakan lanjut.

Kes disiasat di bawah Seksyen 269 Kanun Keseksaan, Peraturan 11(1) Peraturan-Peraturan Pencegahan dan Pengawalan Penyakit Berjangkit (langkah-langkah di dalam kawasan tempat jangkitan) 2020, dan Seksyen 26 (1) Akta Polis 1967.

Peter turut menasihati orang ramai supaya tidak mengalihkan penghadang jalan yang telah diletakkan polis bagi mengelakkan mereka ditahan kerana ingkar PKP.


“Saya Hairan Fikirkan Amalan Apa Yang Abam Lakukan Hingga Begini Allah Muliakan Hari Akhirnya”

Kita telah dikejutkan dengan berita pemergian pelawak terkenal yang tidak disangka-sangka pada awal pagi semalam. Allahyarham Syed Umar Mokhtar Syed Mohd Ridzuan atau lebih dikenali dengan nama Abam Bocey telah pergi meninggalkan isteri dan seorang anak lelaki yang baru sahaja berusia 8 bulan.

Semasa majlis pengebumiannya berlangsung, ribuan peminat, sahabat handai serta ahli keluarganya telah hadir untuk memberikan penghormatan terakhir terhadapnya.

Menerusi satu perkongsian yang dimuat naik oleh pendakwah Salehhuddin Nasir, beliau menzahirkan kehairanannya melihat begitu ramai orang yang datang untuk sembahyangkan jenazah Allahyarham Abam.

Saya bersama dengan izin Allah dapat menyembahyangkan jenazah Abam Bocey. Bersama saya ialah Ustaz Haslin Bollywood, Ustaz Fadil Nor, Ustaz Syed Kadir Aljofri, Ustaz Syed Norhisham Padang, Imam Muda Asyraf, Pu Amin dan Pu Jo dan ramai lagi para ulamak yang turut hadir.

“Saya kehairanan memikirkan amalan apakah yang Abam Bocey lakukan dalam hidupnya hingga begini Allah muliakan hari akhirnya. Ribuan manusia termasuk rakan artis yang hadir. Semua berwajah hiba dan simpati dan tidak putus mendoakan.

Jumlah yang hadir lebih dari seramai solat Jumaat. Bahagian dalam, luar, kiri dan kanan masjid penuh sesak.

Saya merenung dan mendapati ada beberapa perkara yang Abam Bocey lakukan dalam hidup. Pertama beliau tidak pernah meninggalkan ibunya. Menjaga dan mentaatinya. Kedua beliau sentiasa mendampingi ustaz dan para ulamak. Ketiga beliau rajin bersedeqah.

Sabda Nabi S.A.W:Ambil lah contoh orang yang telah mati di kalangan kamu.“

Semoga roh Allahyarham Abam ditempatkan dalam kalangan orang beriman.


“Aku Takut Tidur Dalam Bilik,” BCL ‘Trauma’ Lihat Suami Meninggal Atas Katil

Selepas dua hari pemergian Allahyarham Ashraf Sinclair, Bunga Citra Lestari  (BCL) dikatakan takut untuk tidur di bilik yang biasanya dihuni bersama suaminya.

Ia didedahkan oleh sahabat baik BCL dan juga merupakan seorang pengacara dan pelakon di Indonesia iaitu Aming.

Dalam acara ‘Pagi Pagi Pasti Happy’ pada Rabu semalam, Aming memberitahu bahawa BCL juga mengalami trauma kerana melihat kematian Ashraf Sinclair.

“Ming, aku takut tidur dalam bilik, aku tak akan boleh tidur di bilik lagi,” kata Aming yang memetik kata-kata BCL.

Tambah Aming lagi, BCL pulang ke rumah pada pukul 2.00 pagi kerana sebelum itu dia menjadi juri di rancangan realiti Indonesian Idol. BCL dikatakan memuat naik beberapa kiriman di Instagram.

Dia melihat suaminya sedang tidur dan cuba untuk mengejutkannya namun suaminya tidak bangun. Dia juga menyangka bahawa suaminya itu hanya bergurau namun badan suaminya tidak bergerak sama sekali.

Sebaik sahaja dia melihat suaminya kaku dengan mulut yang berbuih, dia segera membawa Ashraf Sinclair ke hospital.


Polis Marin Tahan Lelaki Indonesia, Rampas Pelbagai Barangan

TAWAU, 30 Julai – Pasukan Polis Marin (PPM) Sabah menahan seorang lelaki warga Indonesia serta merampas pelbagai jenis barang bernilai RM12,490 dalam operasi Op Gelora di laut Haji Kuning dekat sini, semalam.

Dalam kejadian 8.30 pagi itu, Komander PPM Wilayah 4 Sabah, Mohamad Pajeri Ali berkata suspek berusia 35 tahun itu ditahan di dalam sebuah bot penambang dari arah Pulau Sebatik menuju ke Tawau dan dijuragani seorang lelaki warga Indonesia.

“Pemeriksaan ke dalam bot berkenaan menemukan pelbagai barang iaitu topi (230 unit), rantai kunci (888 unit), sapu tangan (58 helai), pengikat rambut (72 unit), subang telinga (1,120 biji), gelang Nikita (72 utas), skarf (120 helai), topeng muka (120 unit), pelekat motosikal (17 unit) serta pelekat ‘goodfix’ (lima gulung).

“Pemilik barang iaitu penumpang bot berkenaan gagal menunjukkan sebarang dokumen bagi membawa masuk kesemua barangan itu disyaki dari Indonesia untuk pasaran Tawau,” katanya dalam kenyataan di sini, hari ini.

Mohamad Pajeri berkata anggota PPM menerangkan kesalahan kepada suspek dan suspek mengakui kesalahannya.

Menurut Mohamad Pajeri, suspek serta barang rampasan dibawa ke pangkalan Markas Operasi PPM Tawau untuk tindakan lanjut dan kes disiasat mengikut Seksyen 138 Akta Kastam 1967.


Saya Takkan Kerja Dengan Perasuah – Syed Saddiq

Ketua Angkatan Bersatu Anak Muda (ARMADA), Syed Saddiq Abdul Rahman tetap dengan pendirian untuk tidak bekerjasama dan mendirikan kerajaan dengan golongan perasuah.

Menurutnya, pendiriannya itu bukan lagi kepada soal parti atau majoriti sebaliknya ia menyentuh soal identiti dan integriti.

“Saya menjadi ahli politik kerana pada masa itu negara saya dihina, dikeji dan dimalukan dengan salah laku serta rasuah di mata dunia. Saya percaya rakyat Malaysia berhak mendapat sebuah negara yang lebih baik, bebas rasuah, dihormati dan bermaruah.

“Saya ingin tegaskan satu perkara, saya tidak akan sesekali bekerjasama dengan golongan perasuah, jauh sekali bersetuju untuk mendirikan kerajaan bersama dengan mereka,” katanya menerusi video yang dimuat naik di akaun Twitter rasminya @SyedSaddiq, hari ini.

Syed Saddiq berkata, beliau percaya pendiriannya itu tidak akan disenangi segelintir ahli politik.

“Ahli politik datang dan pergi, rakyat Malaysia adalah tuan sebenar negara ini. Biar mati bermaruah jangan hidup dijajah,” katanya.

Semalam, Setiausaha Agung Parti Pribumi Bersatu Malaysia (Bersatu), Datuk Marzuki Yahya dilaporkan berkata, Tan Sri Muhyiddin Yassin diputuskan sebagai calon Perdana Menteri kelapan dalam mesyuarat yang dihadiri 36 Ahli Parlimen parti itu di Yayasan Al-Bukhary.

Setiausaha Agung UMNO, Tan Sri Annuar Musa dan Setiausaha Agung PAS, Datuk Takiyuddin Hassan menerusi kenyataan bersama juga mengumumkan 57 Ahli Parlimen Muafakat Nasional bersetuju mencalonkan Muhyiddin.


Dipukul Ibu Guna Besi Sebab Masih Bujang

BEIJING: Seorang wanita ditahan kerana dikatakan memukul anak perempuannya berusia 30 tahun menggunakan batang besi sehingga lebam dan berdarah hanya kerana masih bujang.

South China Morning Post melaporkan, seorang wanita bernama Lin, 30, memanggil polis ke restoran dijalankan bersama ibunya, Wang di Changzhou, wilayah Jiangsu.

Polis yang tiba di situ melihat kesan lebam teruk dan luka pada badan Lin kerana dipukul ibunya, namun Wang enggan pergi ke balai polis untuk membantu siasatan sebaliknya berkata: “Saya pukul anak saya, bukan orang lain.”

Lin mendakwa sering dipukul kerana masih bujang, selain dimarahi kerana tiada wang sedangkan dia berhenti kerja di bandar untuk membantu ibunya di restoran berkenaan.

Menurut polis, Lin pernah membuat laporan polis dua kali pada Ogos lalu tetapi kecederaan dialami tidak serius menyebabkan Wang terlepas, kata laporan yang memetik Yangtse Evening News itu.

Seorang anggota polis yang mengenali keluarga itu secara peribadi berkata, Wang pernah memukul Lin sebelum ini dan tidak menganggap perbuatannya satu kesalahan.

Dua beranak itu dilaporkan sering bertengkar dan Wang memberitahu Jiangsu Television, konflik terbaru berlaku selepas Lin melawan cakapnya apabila dimarah kerana tidak mengemas rumah.-Agensi


Sabah Nafi Dakwaan Vaksin Tidak Diguna Akan Dibuang

KOTA KINABALU: Pengarah Kesihatan Sabah Dr Christina Rundi menafikan khabar angin, termasuk yang disiarkan sebuah portal berita, mendakwa vaksin Covid-19 yang tidak digunakan akan dibuang.

Katanya, vaksin disediakan berdasarkan bilangan penerima sehari bagi mengelak pembaziran.

Beliau memaklumkan, setakat ini terdapat dua jenis vaksin yang digunakan bagi Program Imunisasi Covid-19 Kebangsaan (PICK) di Sabah, iaitu Cominarty keluaran Pfizer dan Coronavac keluaran Sinovac.

“Pengurusan rantaian sejuk bagi vaksin-vaksin ini perlu efektif dan ketat daripada penghasilan sehinggalah pemberian kepada penerima,” katanya dalam kenyataan.

“Vaksin perlu disimpan pada suhu yang ditetapkan serta hanya dikeluarkan daripada ‘coolbox’ apabila hendak diberikan kepada penerima bagi memastikan tiada pembaziran.

“Bilangan vaksin yang disediakan adalah berdasarkan bilangan penerima pada hari tersebut.”

Sementara itu Christina berkata, fasa pertama PICK di Sabah membabitkan petugas barisan hadapan, dan dalam tempoh 4 Mac hingga 18 April, sejumlah 94,953 dos telah diberikan.

Seramai 52,775 individu telah menerima dos pertama dan daripada jumlah itu, 42,178 telah menerima kedua-dua dos, kata beliau.

”Setakat 18 Mei, jumlah kumulatif dos yang telah diberikan adalah 151,063, di mana seramai 92,694 rakyat Sabah telah menerima dos pertama, dan daripada jumlah itu, 58,369 telah menerima kedua-dua dos,” kata beliau.

Dalam pada itu, beliau berkata, oleh kerana pemberian vaksin adalah berfasa, ada di antara pendaftar awal tidak dipanggil kerana tidak tergolong dalam kategori yang sepatutnya menerima vaksin dalam fasa pertama.

Katanya, pada 18 Mac, seramai 267,386 rakyat Sabah telah mendaftar untuk mendapatkan vaksin, iaitu 9.1% daripada populasi negeri.

Menjelang 18 April, katanya jumlah itu meningkat kepada 425,143, atau 14.6%.

Sebulan kemudian, seramai 495,294, atau 16.2%, rakyat Sabah telah mendaftar, tambah beliau.

“Prestasi pendaftaran adalah berbeza mengikut daerah kerana faktor-faktor tertentu. Sebagai contoh, pendaftaran daerah yang tertinggi setakat 18 Mei adalah Putatan, iaitu 42.1%, manakala yang terendah adalah Kinabatangan dengan 5.48%.

“Sementara itu, bagi Kota Kinabalu pula, seramai 105,243 individu telah mendaftar, iaitu bersamaan 24.96% penduduk daerah itu,” kata beliau.

Ketua Menteri Hajiji Noor berkata bulan lalu, Sabah akan menggunakan dialek tempatan bagi memperhebatkan usaha menarik minat rakyat negeri itu mendaftar dalam PICK.

Beliau berkata, pegawai Jabatan Penerangan memasuki kampung di kawasan pedalaman dan luar bandar Sabah untuk memberi penjelasan mengenai vaksin dalam pelbagai bahasa kepada penduduknya.

“Kalau mereka masuk ke Kampung Dusun mereka gunakan bahasa Dusun dan di kampung Bajau, mereka gunakan bahasa Bajau Samah,” kata beliau.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost